सुंदर सुभूमि भैया भारत के देसवा से… – Anjoria\nसुंदर सुभूमि भैया भारत के देसवा से, मोर प्रान बसे हिम-खोह रे बटोहिया\nएक द्वार घेरे राम हिम-कोतवलवा से, तीन द्वार सिंधु घहरावे रे बटोहिया. ई गीत के सुनते मन में एगो गजब के आनंद के अनुभूति होखेला. भोजपुरी के ई अमर गीत आज से 99 बरिस पहिले सन् 1911 ई. में लिखल गइल रहे. जवना बेरा देश गोरन के गुलामी के जंजीर में जकरल रहे. अउर आजादी खातिर संघर्ष तेज हो गइल रहे. मोहदास करमचंद्र गांधी हिंद स्वराज (1909ई.) में लिख चुकल रहनी. जवना में उहां के भारत के राजनीतिक-सामाजिक भविष्य के चरचा कइले बानी. 2009 के ‘हिंद स्वराज’ के शताब्दी बरिस मनावल गइल रहे. अउर आज गांधी के एह किताब के आज के परिपेक्ष्य में प्रासंगिकता प बहस चल रहल बा. अउर ई मानल जा रहल बा कि गांधी अपना\nहिंद स्वराज में भारत के जवन तस्वीर पेश कइले रहन ऊ आज ले पूरा ना भइल अउर जवन शंका जतवले रहन ऊ पूरा तरह से सांच साबित हो रहल बा.\nठीक एही तरह भोजपुरी,हिंदी आ अंग्रेजी में समान रूप से कलम चलावे वाला रघुवीर नारायण जब ‘बटोहिया’ गीत लिखलन जवना में भारतीय दर्शन के दर्शन होखेला. उनकर ई गीत ओह घरी पूर्वांचल में जन-जन के झकझोर के राख देले रहे. अउर आजो ई गीत भोजपुरियन के जुबान प बा.\nअगिला बरिस एह गीत के लिखइला के 100 बरिस पूरा होखे जा रहल बा.\nएकरा पहिले की हम रउआ लोगन से कवनो निहोरा करी हम एह गीत के लेखक रघुवीर नारायण के जिनगी के बारे में कुछ बतावे के चाहत बानी.\nबाबू रघुवीर नारायण के जनम बिहार के छपरा शहर के दहियावां मुहल्ला में 30अक्टूबर,1884 ई. के एगो इज्जतदार परिवार में भइल रहे. उनकर पूर्वज कश्मीर से आइल रहन. बाबू रघुवीर नारायण के मकान छपरा जिला के नयागांव नामक स्थान में बा. रघुवीर नारायण के बाबूजी के नाम जगदेव नारायण रहे, जे छपरा के एगो नामी वकील रहन. रघुवीर नारायण जी अंग्रेजी, हिंदी आ भोजपुरी तीनों भाषा में समान रूप से आपन कलम चलवनी. बाकिर बटोहिया गीत लिख के उहां के अमर हो गइनी. राष्ट्रकवि दिनकर जी रघुवीर जी के साहित्यिक अवदान से बहुते प्रभावित रहन. उहां के बिहार के साहित्यिक प्रगति में रघुवीर जी के बारे में लिखले रहनी कि, बिहार में राष्ट्रीयता के आदि चरण आ जागरण के ऊ अग्रदूत रहन. पूर्वी भारत के हृदय में राष्ट्रीयता के जवन भावना मचलत रहे, ऊ सबसे पहिले इहें के बटोहिया गीत से फूटल आ एह तरह फूटल कि उहे गीत उहां के अमरों के कोटी में पहुंचा देलस. रघुवीर नारायण जी के बारे में अउर जादा जाने खातिर हम उहां के गांव नया गांव फोन क के कई लोगन से बातचीत कइनी त हमरा मालुम चलल कि उहां के गांव के जवन घर रहे ऊ नदी के भेंट चढ़ चुकल बा. उहां के परिवार वाला पटना में रहेलन. गांव के लोग बतवलस कि रघुवीर बाबू के नाम प एहिजा के रेलवे स्टेशन प एगो बोर्ड लागल बा, जवना प लिखल बा कि एही जनम भूमि प बटोहिया गीत लिखे वाला रघुवीर नारायण के जनम भइल रहे. एकरा अलावा उहां के नाम प एगो कला मंच गांव में बा जवन उहां के जन्म दिन मनावत रहेला. गांव के लोगन में एह बात के लेके रोष बा कि सरकार रघुवीर नारायण के नाम प ना त कवनो सरकारी भवन बनवले बिया अउर ना उहां के याद में कवनो स्मारक बनावल गइल बा.\nअइसे में अब भोजपुरिया भाई लोग खुद निर्णय करे कि एतना महान विभूति के अवदान के हमनी के कइसे भुला गइल बानी जा? अगर हमनी के सांचो भोजपुरी के हिमायती बानी जा त हमनी के एह तरह के भोजपुरी के महान सपूतन के याद करत रहे के पड़ी. ई लोग हमनी के प्रेरणा के स्रोत बावे. दिल्ली चाहे अउर कहीं जब केहू ई कहेला कि आजादी के लड़ाई में भोजपुरिया लोगन के का योगदान रहल बा? त मन बौखला उठेला. खीस अपनो प बड़ेला. काहे कि हमनी के आपन साहित्य के बचा के नइखी स राख पाइल. बाकिर अबहियों समय बा कि हमनी के सुधर जाई जा.\nहम चाहत बानी कि अगिला साल हम सब भोजपुरिया मिल के रघुवीर नारायण जी के एह गीत के शताब्दी बरिस मनावल जाव. जगह-जगह प भोजपुरी के राष्ट्र निर्माण में योगदान प चर्चा-परिचर्चा होखो. अउर हमनी के सुंदर सुभूमि भैया भारत के देसवा के ओर आपन कदम बढ़ाई जा.\nआज अतने अगिला हफ्ता फेर कवनो दोसर विषय लेके आइब.\nPrevious Post: टटका खबर, मंगल, १३ जुलाई\nNext Post: गिरावट\nbahut badhi jankari dehla khatir dhanyabad\nravi kumar giri (guru jee)\nखीस अपनो प बड़ेला. काहे कि हमनी के आपन साहित्य के बचा के नइखी स राख पाइल. बाकिर अबहियों समय बा कि हमनी के सुधर जाई जा.


‘राखेला शान भोजपुरिया जवान‘ के शानदार ओपनिंग मिलल – Anjoria\nसिनेमा भोजपुरी के चर्चित निर्माता मनोज कुमार चौधरी के मिथिला टॉकिज के बैनर तले बनल भोजपुरी फिलिम ‘राखेला शान भोजपुरिया जवान‘ पिछला शुक का दिने जब बिहार आ मुंबई के 70 गो सिनेमाघार में रिलीज भइल त शानदार ओपनिंग मिलल एकरा. एह फिलिम के बाक्स आफिस कलेक्शन बिहार के आरा, बक्सर, सासाराम, मोतिहारी समेत दर्जनो सिनेमाघर में ऐतिहासिक रहल,\nएह फिलिम में पवन सिंह के दमदार अभिनय आ निर्देशक राजू के बेहतरीन निर्देशन के सगरो तारीफ होखत बा.\nएह फिलिम में पवन सिंह, प्रतिभा पाण्डेय, मनोज टाईगर, मनीष चतुर्वेदी, सुबोध सेठ, गौरी शंकर, दिलीप सिन्हा आ बृजेश त्रिपाठी के प्रमुख भूमिका बा. गीतकार विनय बिहारी आ संगीतकार पवन सिंह हउवें.


गली के गन्दगी कब दूर होई | Khabar Lahariya (खबर लहरिया)\nखबर लहरिया » गली के गन्दगी कब दूर होई\nद्वारा लिखित खबर लहरिया May 26, 2014 17 बार देखा गया\nजिला वाराणसी नगर क्षेत्र, पाण्यपुर आजमगढ़ रोड पहली गली बैरीगंज। इ मुहल्ले के आबादी लगभग दस हजार हव। इहां के गली के नाली चार साल से जाम पड़ल हव। जेकरे वजह से लोग घर से बाहर निकलब भी दुसवार समझलन।\nताज्जुब के बात इ हव कि अभहीं हाल ही में चुनाव के समय रहल। चुनाव के समय एल. टी. कम्पनी इ मुहल्ले के नाली के सफाई करवइले हयन। लेकिन फिर बाद में उसी तरह नाली के पानी से गली में गन्दगी भरल हव। जेसे मुहल्ले के लोग के आवे जाए में परेशानी होत हव। इहां के रमेश, रवि कुमार, गुलाब समेत कई लोग के कहब हव कि सफाई त बस दिखावा रहल। जवन मिट्टी जमल रहल ओकर सफाई भयल हव। बााकि सब वही तरह गली के गन्दगी पड़ल हव।\nजल निगम के आपरेटर रामचन्दन के कहब हव कि सफाई खातिर पच्चीस लाख रूपिया देवल रहल लेकिन गन्दगी पड़ल रह गएल सफाई भी नाहीं भयल।\nनहर के पटरी पै जमा बालू


दिल दीहें सीमा सिंह – Anjoria\nभोजपुरी डांसिंग क्वीन सीमा सिंह अनेके लोग के दिल जीतले बाड़ी बाकिर आजुकाल्हु परेशान बाड़ी अपना दिल से. अब खबर बा कि सीमा सिंह से केहू उनकर दिल माँगत बा. बेसी अचकचइला के जरुरत नइखे. असल में सीमा सिंह एगो फिलिम साईन कइले बाड़ी जवना के नाँव ह ‘सईंया जी दिलवा मांगे ले’. अब जब एह फिलिम के शूटिंग करत सीमा सिंह के जेही देखल इहे कहल कि सीमा सिंह के जवाब नइखे.\nएह फिलिम के निर्माता निर्देशक हउवें राजकुमार पांडे. भोजपुरी खलनायक नंबर वन संजयो पांडे एह फिलिम में आपन जलवा देखावत नजर अइहें. आ सीमा सिंह त आयटम नम्बर करबे करीहें एगो मजगर किरदारो में नजर अइहें.\n(शशिकांत सिंह,रंजन सिन्हा)


दसहरा में रामलीला- जानी..आखिर कबसे शुरू भईल रामलीला अउर का रहे कारण? | DPK NEWS\nHome ताज़ा खबरे दसहरा में रामलीला- जानी..आखिर कबसे शुरू भईल रामलीला अउर का रहे कारण?\nदसहरा में रामलीला- जानी..आखिर कबसे शुरू भईल रामलीला अउर का रहे कारण?\nजइसे रावण, भभिसन, दसरथ, रानी अउरी रावण के मेहरारू के खुबे गहना पहिरावल जाला, उहे सबरी आ मालाहिन के कवनो गहना ना होखे. इ देखब कि मुकुट भी अलगे-अलगे पहिरावल जाला. सभे मुकुट ना पहिरे. जे बड़ होला, राजा होला, मंतरी होला, रानी होली उहे लोग मुकुट पहिरेला. मुकुटवो में धेरे अंतर होला. एकरा संगही राम से लेके हनुमान तक के लड़े वाला हथियार भी खुबे बनेला, जइसे तीर, धनुस, तिरकस, गादा, भाला, गांड़ास, डंडा आ कटार. माने खुबे सामान जुटावल जाला. एकरा संगे – संगे जे जवना के रोल करेला ओकरा के ओइसने बनावल जाला. उ लोग भी खुबे बनेला ठनेला.\nढेर जगे त लइकी भा मेहरारू के रोल लइके लोग ही करेला एह से ऊ लोग के मेकप भी खुबे करे के पड़ेला. जइसन रोल ओइसने ओकर मेकप. कई लोगन के भड़कदार मेकप होला तऽ कई लोगन के चिकन-चिकन होला. एकरा संगही काजर, होंठलाली, बाल, मुंछ अउरी दाढ़ी के परियोग खुबे होला. रामलीला करे के रिहलसल भी खुबे करेला लोग. मंच पऽ जइसन सीन बा ओकरे से मिलत जुलत परदा लगावल जाला. अलगे-अलगे तरीका के डिजाइन वाला परदा बनेला जइसे राजा के महल, रावण के दरबार, जंगल, अशोक वाटिका आ नदी. जब जवना के सीन रही ओइसने परदा खोलल जाला. परदा खिंचे खातिर एगो अलग आदमी रहेला. रामलीला ढेर राते खानी होखेला तबहुं खुबे भीड़ होखेला. अब राम के संगे लोगन के लगाव कहीं, चाहे मनोरंजन के साधन… भीड़ खुबे होला. एकरा बाद दसमी के दिन रावण के पुतला भी जलावल जाला. बांस के फराठी आ कागज से पुतला बनावल जाला, ओह पुतुलावा में आग राम जी माने जे राम के रोल करेला उहे लगावेला. गांव-गांव चाहे शहरे-शहर में जब इतना रामलीला होता तऽ कुछ बात तऽ जरुरे होई.\nNext articleजानिए दुनिया के बड़े शहरों ने कैसे किया वायु प्रदूषण पर काबू, शहर की आबोहवा हुई शुद्ध


अपना सभसे ब्यापक रूप में, हिंदी साहित्य में, खड़ी बोली के मानकीकरण से बनल वर्तमान हिंदी भाषा, आ उत्तरी भारत के मैदानी इलाका के बिसाल हिस्सा में बोलल जाए वाली कई बोली सभ में लिखल गइल साहित्य के सामिल कइल जाला। कई बिद्वान लोग सातवीं सदी ईसवी के दौर में अपभ्रंश में रचल गइल साहित्य के भी हिंदी साहित्य में सामिल करे ला, आ एकरा के पुरानी हिंदी कहे ला, हालाँकि एह बारे में कौनों एकमत नइखे।\nहिंदी साहित्य के काल बिभाजन चार हिस्सा में कइल जाला[नोट 1]: (1) वीरगाथा काल, (2) भक्ति काल, (3) रीतिकाल आ (4) आधुनिक काल अउरी उत्तर आधुनिक काल।\nकम से कम आधुनिक काल से पहिले के काल सभ में उत्तरी भारत के बिचला हिस्सा में बोलल जाए वाली बोली सभ में रचल गइल सगरी साहित्य के हिंदी साहित्य में रक्खल जाला। एह बोली सभ में ब्रज, अवधी, बुंदेली, कन्नौजी, खड़ी बोली, मारवाड़ी, भोजपुरी, मैथिली, मगही, अंगिका बज्जिका आ छत्तीसगढ़ी सामिल बाड़ी स। हलाँकि, बीसवीं सदी के बाद के हिंदी साहित्य में खाली हिंदी भाषा के रचना सभ के सामिल कइल जाला।\n↑ हिंदी साहित्य के काल बिभाजन में भी एकरूपता नइखे, सभसे चलनसार बिभाजन रामचंद्र शुक्ल द्वारा कइल गइल बा। शुकुल जी आदिकाल के नाँव से हिंदी में सभसे सुरुआती काल मनले बाने हालाँकि बाद में कई लोग एह समय के हिंदी साहित्य में ना गिने ला। बाद के काल सभ के बिभाजन में भी कई कमी देखावल गइल बा। आधुनिक काल के सुरुआत लोग 1800 ईसवी से भी माने ला आ पूरा उन्नीसवीं सदी के साहित्य के आधुनिक काल में रखे ला।\n↑ रामकुमार वर्मा 2007, p. 46.\n↑ हजारी प्रसाद द्विवेदी 2009, p. 18.\n↑ बच्चन सिंह 2004, p. 22.\n↑ बच्चन सिंह 2007, p. 3.\n↑ सत्यकेतु सांकर्त 2015, p. 21. sfn error: no target: CITEREFसत्यकेतु_सांकर्त2015 (help)\nबच्चन सिंह (2004). हिंदी साहित्य का दूसरा इतिहास. राधाकृष्ण प्रकाशन प्रा॰ लि॰. ISBN 978-81-7119-785-9. CS1 maint: ref=harv (link)\nबच्चन सिंह (2007). आधुनिक हिंदी साहित्य का इतिहास. राजकमल प्रकाशन प्रा॰ लि॰ (मूल: लोकभारती प्रकाशन, इलाहाबाद). ISBN 978-81-8031-101-7. CS1 maint: ref=harv (link)</ref>\nरामकुमार वर्मा (2007). हिंदी साहित्य का आलोचनात्मक इतिहास. राजकमल प्रकाशन प्रा॰ लि॰ (मूल: लोकभारती प्रकाशन, इलाहाबाद). ISBN 978-81-8031-094-2. CS1 maint: ref=harv (link)\nहजारी प्रसाद द्विवेदी (2009). हिंदी साहित्य:उद्भव और विकास. राजकमल प्रकाशन प्रा॰ लि॰. ISBN 978-81-267-0035-6. CS1 maint: ref=harv (link)\nगोपाल; सत्यकेतु सांकर्त (2015). उन्नीसवीं शताब्दी का हिंदी साहित्य. वाणी प्रकाशन. ISBN 978-93-5229-032-1. CS1 maint: ref=harv (link)\n"https://bh.wikipedia.org/w/index.php?title=हिंदी_साहित्य&oldid=681017" से लिहल गइल\nLast edited on 25 अक्टूबर 2020, at 12:15\nएह पन्ना पर आखिरी बेर संपादन 25 अक्टूबर 2020 के 12:15 बजे भइल रहल।


हिम्मत वाला – टटका खबर\nअजय देवगन के हिन्दी फिलिम “हिम्मतवाला” 100 करोड़ के कमाई करे वाला फिलिम बने के कोशिश में फेल होकत लउकत बिया. हालांकि पहिला दिन के एकर ओपनिंग बढ़िया रहल बाकिर वइसन ना जतना के भौकाल बनावल गइल रहुवे. कहल जात रहुवे कि ई फिलिम अहय देवगन के “सन ऑफ सरदार” के पहिला दिन के कलेक्शन


देश के पहले राष्ट्रपति राजेंद्र प्रसाद पर भोजपुरी समाज बहुत गर्व करेला.\nभोजपुरी के रजेन्दर बाबू देश के सही माने में रत्न रहनीं हा. पढ़ाई के समय से ही बहुत मेधावी रजेन्दर बाबू राष्ट्रपति भवन खातिर हर तरह से योग्य रहनी हा. इ उनकर आपन लोकप्रियता रहे कि देश के इ सर्वोच्च पद खातिर दुबारा उंहा के चुनन गइलीं. एकरा अलावा देश के संविधान निर्माण में रजेन्दर बाबू के योगदान अमूल्य बा.\nLast Updated: December 3, 2020, 1:29 PM IST\n26 नवम्बर 1949 के भारत के संविधान बनके तइयार भइल, लागू भइल 26 जनवरी 1950 के. विश्व के सभ संविधान के अध्ययन कके व्यापक विचार-विमर्श के बाद भारतीय संविधान तइयार भइल. संविधान निर्माण खातिर संविधान के प्रारूप समिति के 141 गो बइठक भइल आ एह तरह से2बरिस 11 महिना 18 दिन लागल रहला के बाद एगो प्रस्तावना, 395 अनुच्छेद आ 8 गो अनुसूची के संगे स्वतंत्र भारत के संविधान के मूल प्रारूप तइयार करे के काम पूरा भइल. हालाँकि एह 71 साल में एह में ढेर बदलावो कइल गइल. आज हमनी के संविधान में 12 अनुसूची सहित 400 से अधिक अनुच्छेद बा.\nत अभिये 26 नवम्बर के पूरा देश में संविधान दिवस मनावल गइल ह. 2015 से हीं संविधान दिवस मनावल जाता. केंद्र सरकार वर्ष 2015 में गजट नोटिफिकेशन द्वारा 26 नवंबर के 'संविधान दिवस' के रूप में मनावे के घोषणा कइलस, तब से. एकरा पहिले, सुप्रीम कोर्ट बार एसोसिएशन द्वारा वर्ष 1979 में एगो प्रस्ताव के बाद से ई दिन 'राष्ट्रीय कानून दिवस' (National Law Day) के रूप में मनावल जात रहे.\nखैर, संविधान दिवस भा राष्ट्रीय कानून दिवस के शुभकामना देत अपना संविधान के ड्राफ्टिंग कमेटी के अध्यक्ष डॉ. भीमराव अंबेडकर के ओह बतिया पर विशेष ध्यान चाहsतानी जवन अक्सर नजरंदाज होला. "संविधान कितना भी अच्छा क्यों न हो, वह अंततः बुरा साबित होगा, अगर उसे इस्तेमाल में लाने वाले लोग बुरे होंगे" - डॉ भीमराव अंबेडकर. बात बहुत बड़ बा. बूझे के जरुरत बा.\nये भी पढ़ें : भोजपुरी विशेष - सद्भाव के नगरी ह काशी, कबीर के शहर में बाबा नानक के गुरुबाग भी\nअब ओहू से बड़ बात जवन बूझे के जरुरत बा, उ ई बा कि 26 नवम्बर से सटले एगो अउर तिथि बा-3दिसम्बर.3दिसंबर 1884 के ओह महान छात्र के जन्म भइल जेकरा खातिर एग्जामिनर कहलस कि ‘The Examinee is better than Examiner.’ ..सादगी, सेवा, त्याग आ स्वतंत्रता आंदोलन में अपना आपके होम कर देवे वाला ओह महान देशभक्त के जनम भइल जेकरा के भारत सरकार द्वारा सर्वोच्च नागरिक सम्मान ‘भारत रत्न’ से नवाज़ल गइल. जेकरा के पूरा देश प्यार से ‘देशरत्न’ कहल.\nआजादी के बाद 26 जनवरी 1950 के भारत के गणतंत्र राष्ट्र के दर्जा मिलला के साथ जे देश के राष्ट्रपति बनल, फेर साल 1957 में दुबारा राष्ट्रपति बनल, देश के एकमात्र नेता जे दू बार राष्ट्रपति बनल, 12 साल तक राष्ट्रपति रहल, ओह पुण्यात्मा के जन्मदिन ह3दिसम्बर. जी हाँ, डॉ.3दिसम्बर जयंती ह डॉ. राजेंद्र प्रसाद के. डॉ. राजेंद्र प्रसाद माने हमनी के इलाका के रजिंदर बाबू. जीरेदेई सिवान के नू हईं. खाँटी भोजपुरिया. कादो, अपना लोग से भोजपुरिये में बतिआईं अउर उहें के प्रेरणा से भोजपुरी में सिनेमा बनल शुरू भइल.\nखैर, ई सब कथा-कहानी त जवन बा तवन बड़ले बा. असल बात ई बा कि बात भारतीय संविधान आ संविधान दिवस से शुरू भइल बा त ई जानल जरुरी बा कि डॉ. राजेंद्र प्रसाद हीं संविधान सभा के अध्यक्ष रहनी आ उहाँ के जवन 24 गो उप-समितियन के गठन कइले रहीं, ओही में से एगो ‘‘मसौदा कमेटी’’ के अध्यक्ष डॉ. भीमराव अम्बेडकर रहनी. अम्बेडकर साहेब के काम रहे 300 सदस्यीय संविधान सभा के सब चर्चा आ उप-समितियन के सब अनुशंसा के संकलित कके एगो मसौदा (ड्राफ्ट) तैयार कइल, जवना के संविधान सभा के अध्यक्ष भइला के नाते रजिन्दरे बाबू स्वीकृत करत रहनी. तब उ ड्राफ्ट संविधान में शामिल होत रहे. त भाई हो, तनी रजिन्दरो बाबू के योगदान के ओतने मन से ईयाद कइल जाय. हमरा विश्वास बा कि उहाँ के ईयाद कइला से, सच्चा मन से उहाँ के श्रद्धांजलि देला से, उहाँ के जीवन में आत्मसात कइला से राजनीति के आत्मा परिष्कृत होई आ देश, समाज के बेहतर दिशा मिली.\nकश्मीर पर राजेंद्र बाबू के विचार\nएगो-दूगो बात अउरी कहे के बा. पहिला बात रजिंदर बाबू, वर्तमान केंद्र सरकार आ कश्मीर से जुड़ल बा. रउरा सब के मालूम बा कि 26 जनवरी 1950 के सुबह 10 बजके 18 मिनट पर भारत गणतंत्र बनल रहे. ओकरा6मिनट बाद यानी 10 बजके 24 मिनट पर डॉ. राजेंद्र प्रसाद पहिला राष्ट्रपति के तौर पर शपथ लेनी आ अपना भाषण में कहनी - 'हमारे लंबे और घटनापूर्ण इतिहास में ये पहला अवसर है जब कश्मीर से लेकर कन्याकुमारी तक ये विशाल देश सबका- सब इस संविधान और एक संघ राज्य के छत्रासीन हुआ है.'\nबाकिर, डॉ. प्रसाद के एह भाषण के ठीक7साल बाद यानी 26 जनवरी 1957 के जम्मू-कश्मीर में राज्य के आपन अलग संविधान लागू भइल. तब रजिंदर बाबू के आत्मा जरूर कलपल होई. लेकिन पीछला साल6अगस्त 2019 के केंद्र द्वारा जब जम्मू-कश्मीर के विशेष राज्य के दर्जा देवे वाला अनुच्छेद 370 हटावल गइल अउर जम्मू-कश्मीर आ लद्दाख के दू गो अलग-अलग केंद्र शासित प्रदेश बनावल गइल. तब जाके उहवों केंद्र सरकार के सभ कानून आ भारतीय संविधान लागू हो गइल. जम्मू-कश्मीर में भारतीय संविधान 62 साल6महीना आ 11 दिन बाद लागू भइल. केंद्र सरकार के एह पहल पर रजिंदर बाबू के आत्मा के सकून मिलल होई आ उहाँ के खूब आशीर्वाद देले होखब.\nनेहरु आ राजेंद्र प्रसाद में मतभेद\nकहे के त अउरो बहुत कुछ बा. नेहरू आ डॉ. प्रसाद के झगड़े प कहाव त केतना-केतना बात कहा जाई जवना में हऊ चिठ्ठियो वाली बात बा जवना खातिर नेहरू जी लजा गइलें बाकिर कहला-सुनला से बेसी बात आ ओकरा मरम के बुझला आ ओकरा से सिखला के जरुरत बा. ओही तरे एगो अउर बात बा. बात एही साल के बा. अयोध्या में राम मंदिर के भूमि पूजन पर प्रधानमन्त्री के गइला पर किसिम-किसिम के बात भइल ह। आज से 70 साल पहिले जब राजेंद्र बाबू सोमनाथ मंदिर के प्राणप्रतिष्ठा पर उपस्थित भइल रहनी तबो किसिम-किसिम के बात भइल रहे. नेहरू जी खिसी भूत रहीं. अब राजिंदर बाबू भले पढ़े में तेज रहनी, रहनी त साधारने परिवार के. उहाँ के कपड़ा कवनो पेरिस धोये त जात ना रहे.\nदरअसल जादा तेजो भइल ठीक ना ह. ईमानदार आ स्पष्टवादी भइल त अउरो ना. एह सब के भी कीमत चुकावे के पड़ेला. त आख़िरी दिन पटना के सदाक़त आश्रम में जवन गुज़रल, जेकरा प गुजरल उहे जानी. बाकिर भोजपुरिया स्वाभिमान के प्रतीक हमनी के रजिन्दर बाबू के सामने सांसारिक आ भौतिक सुख सुविधा के शायद कवनो मोल ना रहे. एही से उहाँ के अनमोल बानी आ करोड़ों हिन्दुस्तानी के दिल में समाइल बानी.\n(लेखक मनोज भावुक भोजपुरी साहित्य एवं सिनेमा के जानकार हैं.)


दिल्ली में मेहरारुन के दुर्दशा – Anjoria\nमार्च 24, 2011 नाटक, भोजपुरी\nदिल्ली के भोजपुरी मैथिली अकादमी द्वारा आयोजित नाट्य समारोह में महापंडित राहुल सांस्कृत्यायन के लिखल भोजपुरी नाटक “मेहरारुन के दुर्दशा” के मंचन करावल गइल. नाटक के एगो पात्र के सवाल रहे, “ऐ यशोधरा जानत हऊ, सनातन काल में कितने मेहरारून (स्त्री) सती के नाम पर बलि चढ़ी? कितने? डेढ़ अरब…का…!” हर साल १० लाख मेहरारून के बलि सती का नाम पर डेढ़ हजार साल तक चढ़ावल जात रहल. ई देखावत बा कि समाज में मेहरारुवन के कतना दुर्दशा होत रहल बा.\nरंगश्री संस्था के नाटककार महेंद्र प्रताप सिंह आ उनुकर टीम एह नाटक का माध्यम से समाज में औरतन के हालात बयान कइलसि. अकादमी के सचिव प्रोफेसर रविंद्रनाथ श्रीवास्तव कहलन कि आजु से ६०-७० साल पहिले राहुल सांकृत्यायन मेहरारुन के दशा पर जवन लिखले तवन आजुवो बरकरा बा. आजु के राजनीति काल्हु प्रासंगिक ना रही बाकिर काल्हु के साहित्य आजुवो प्रासंगिक बा आ काल्हुओ रही. रामचरित मानस एहकर बेजोड़ उदाहरण बा.\nनाट्य उत्सव में विशिष्ट अतिथि का रूप में शामिल भोजपुरी समाज के अध्यक्ष अजीत दुबे के स्वागत मैथिली-भोजपुरी अकादमी के उपाध्यक्ष डॉ. गिरीशचंद्र श्रीवास्तव फूल के गुलदस्ता देके कइले. अजीत दूबे कहले कि ऊ समाज कबहू जिन्दा ना रह सकी जे अपना भाषा आ संस्कृति से प्यार ना करत होखे. कहलन कि मुख्यमंत्री शीला दीक्षित का सहयोग से मैथिली-भोजपुरी अकादमी के स्थापना भइल रहे आ अब एह समाज के लोगन के कर्तव्य बा कि ऊ लोग अपना भाषा के विकास में महती योगदान देव.\n(स्रोत – देवकान्त पाण्डेय)\nनिर्देशक महेन्द्र प्रताप सिंह के स्वागत करत अजीत दुबे


खबर सुन के रामचेला नर्भसा गइले – Anjoria\nरामचेला बाबा लस्टमानंद के लगे अईले आ आवते नर्भसा गइले. टेंनसनिआइल तऽ पहिलहीं से रहले. तनी अस्थिर भइले तऽ बाबा पूछले, का हो का बात बा. रामचेला थूकि घोंटि के कहले- सुनलऽ हऽ रेलवे के सब इस्टेशन हवाई अड्डा के बराबर होखे जा रहल बाड़े सन.\nसुनि के बाबा लस्टमानंद अकचका गइले. का हो सांचो?\nई मालूम भइल हऽ का कि कवन इस्टेसन कवना ग्रेड के हवाई अड्डा के दर्जा पायी. अपना गांव के लग के सरसर इस्टेशन कवना ग्रेड के के होई. अभी कुछ दिन भईल बचई पांड़े अपना बेटा के लग से आवत रहले. उहां बेटवा कहीं असाम से अउरी उत्तर पूरुब में रहेला. बतावत रहले कि ऊ हवाई अड्डा पर बइठल रहले आ कर्मचारी आ के सवाचऽ सन कि का हो बंबई जइबऽ, लोग कहे ना भाई बागडोगरा जाइब. एकदम घरउ मामला लागे. कहीं सरसरो में इहे ना होखे कि समान के जांच करे वाला कहे कि भाई लगे चूना धइले बाड़ऽ तऽ तनी सुर्ती बनावऽ ना. अब बतावऽ कि जब इस्टेसन में लगातार बिजली रही आ बत्ती जरऽत रही तऽ कातना गलतफहमी हो जाई. बुझाई ना कि गांवें बानी कि बिदेश में. अब बतावऽ कि डर हो ना हो जाई गजाधर बाबा के रेल पर चढ़ावे अइनी आ गाव छूटि गइल. बिजलीविहीनता खाली आंखिये के कष्ट ना देला ऊ तऽ मन के भी शंकाशील बना देला कि सांचों हम कहां बानी. काहे कि लोग कही अरे, दू घंटा से लाइन बा अब तऽ चलिये जाई. जे ना गइल तऽ जरूर छोटका लक्ष्कवा जेनरेटर चलावत होई, अब्बे आई डीजल के रुपिया मांग. अइसन कई तरह के व्याधि मन में शंका के पहाड़ खड़ा कऽ देला. मान लऽ होइकयो गइल तऽ का इस्टेसन के कायदा कबो एयरपोर्ट अइसन हो सकेला. आ स्टेशन के माजा कबो हवाई अड्डा दे सकेला. देस भर के स्टेशन पर चाह बिकाला. एकदम रद्दी चाह होला. दस रुपिया से कम में भेंटाला. लेकिन चाह बेचे वाला जब चकेहु चाय्य गरम- चाय्य गरम कही के बेंचेला तऽ ओकर दोसरे सुख होला. इस्टेसनन में चाह 40 रुपिया कप होला आ कतनो रद्दी होखो. अतने ना अब इस्टेसन में भीखमंगा कवना ग्रेड के होहें सन. इहो एगो प्राब्लम बा. एह पर प्रोफसर उमा बाबा कहले, काका आलू टमाटर के दाम अतना बढ़ऽता कि साधारण मोसाफिर भीखार हो जाई.\nPrevious Post: माई बाबूजी जब मम्मी आ डैडी हो गइले (बतकुच्चन 170)\nNext Post: जो सहाय रघुबीर (बतकुच्चन 171)


विशाल तिवारी हैदर काजमी से लड़ाई आ अंजना सिंह से प्यार – Anjoria\nविशाल तिवारी हैदर काजमी से लड़ाई आ अंजना सिंह से प्यार\nMay 6, 2013 Editor मनोरंजन 0\nसुपर हिट फिल्म ‘भाई जी’ से चरचा में आइल अभिनेता विशाल तिवारी आ सिनेमा भोजपुरी के रियल रंगबाज हैदर काजमी के फिलिम ‘लड़ाई’ के सेट पर साँचहु अइसन लड़ाई हो गइल जवन कमे देखे के मिलेला. जहानाबाद में चलत शूटिंग छोड़ विशाल तिवारी जाए के मन बना लिहलन तबले पता ना नायिका अंजना सिंह कान में कवन मंतर फूंक दिहली कि विशाल तिवारी हँस के हैदर काजमी के देखे लगलन. बाद में तमतमाइल हैदरो काजमी के अंजना प्यार भरल मुसुकी मरली त उहो मुसुकाए लगलन. विशाल तिवारी पूछलो पर नइखन बतावत कि अंजना कवन मंतर फूंकले रहली उनका कान में. कहलन कि ई बस उहे आ अंजना जनीहें.\nबक्सर, बिहार के मूल निवासी विशाल तिवारी फिलिम ‘भाई जी’ से बतौर नायक परदा पर अइलें आ सिने प्रेमियन के पसंदीदा बन गइला से फेरू ‘लड़ाई’ के माध्यम से सिने प्रेमियन से रूबरू होखे वाला बाड़न.\nखेसारीलाल यादव आ मोनिका बत्रा के ‘एक और शपथ’\nविराज भट्ट आ रिंकू घोष गोपीगंज में


मनोज भावुक अंजन टीवी से जुड़लन – Anjoria\nशनि. मई 21st, 2022\nमनोज भावुक अंजन टीवी से जुड़लन\nनवम्बर 15, 2012\nहमार टीवी के क्रिएटिव हेड रहल मनोज भावुक अब आपन नइकी पारी अंजन टीवी संगे शुरू कइले बाड़न जहाँ ऊ एग्जीक्यूटिव प्रोड्यूसर बन के आइल बाड़ें. चार साल ले हमार टीवी पर मनोज भावुक फिल्म, साहित्य, संगीत, कवि सम्मलेन का संगही सेक्सुअल प्रोब्लम जइसन मुद्दा पर जोरदार तरीका से एंकरिंग करत लउकलें आ भोजपुरिया दर्शकन बीच एगो बढ़िया पहचान बा उनकर.\n16 साल पहिले पटना दूरदर्शन पर भोजपुरी साहित्यकारन आ कलाकारन के साक्षात्कार से मनोज अपना पत्रकारिता के केरियर शुरु कइले रहन. साल 1998 में भोजपुरी के पहिला टीवी सीरियल ‘सांची पिरितिया‘ में बतौर अभिनेता आ साल 1999 में ‘तहरे से घर बसाएब‘ टीवी सीरियल में कथा-पटकथा, संवाद आ गीत लेखक रहलन. एने हाल में मनोज दू गो भोजपुरी फिलिमन ‘सौगंध गंगा मईया के’ आ ‘रखवाला‘ में अभिनय कइलन, महुआ के लोकप्रिय रियलिटी शो ‘भौजी नo 1′ में बतौर जज आ अधिकारी ब्रदर्स के दबंग चैनल के ‘बहुत ख़ूब’ में बतौर कवि आपन सेवा दिहलन.\nमनोज के अंजन टीवी से जुड़ला के एगो बड़हन सफलता मानल जात बा. मनोज भावुक के रूप में चैनल के एगो अइसन चेहरा मिलल बा जेकर निकहा पहचान बा भोजपुरिया दर्शकन आ समाज में . एह बारे में मनोज भावुक के कहना बा कि ऊ कवनो चैनल से बेसी भोजपुरी क हउवन, अब चैनल उनुका से जवन करा ले. ई त चैनल पर बा कि ऊ उनुका लेखन आ एंकरिंग अनुभव के कतना फायदा उठावत बा, आ मुसुकात कहलन कि – चरागों का कोई अपना मकाँ नहीं होता / ये जहां रहते हैं वही रोशनी लुटाते हैं …..\nछठ पर रिलीज होखी नागिन\nदिलआवेज़ खान लेके आवत बाड़ें ’साली बड़ी सतावेली’


बिहार मे लोकसभा चुनाव ला गोलबंदी प अबहीं फैसला नइखे भइल, कहलसि कांग्रेस – टटका खबर\nपटना 20 दिसम्बर (वार्ता) बिहार कांग्रेस के उपाध्यक्ष प्रेम चन्द्र मिश्रा आजु कहले कि बिहार में लोकसभा चुनाव मे गोलबंदी गठबन्हन प अबही कवनो फैसला नइखे भइल बाकिर पार्टी कोशिश करी कि देश मे फिरकापरस्त ताकतन का खिलाफ एगो मजगर एकजुटता बने.\nकहलन कि अगिला चुनाव में कांग्रेस नेतृत्व वाली संप्रग आ राजग का बीच सीधा मुकाबला होई आ उनकरे गोलबंदी एह में सफल होखी.\nTags: कांग्रेस, फिरकापरस्त, बिहार, लोकसभा


बदला के आगि – Anjoria\nबदला के आगि\nAugust 14, 2014 Editor कहानी, साहित्य 1\nप्रशांत एगो ट्रेवल्स एजेन्सी के मालिक रहले. शहर में आवे वाला यात्रियन के शहर के देखे वाला जगहन प घुमावे खातिर अपना एजेन्सी से छोट गाडी उपलब्ध करावल उनकर काम रहे. प्रशांत के व्यपार बहुते चल निकलल रहे. भीआईपी लोगन मे़ उनकर बढिया जान पहचान बन गइल रहे. ओेह मे एगो जानल मानल बड़ कम्पनी के मनेजर आलोको शामिल रहले जिनका से प्रशांत के बढ़िया जान पहचान हो गइल. आलोक के जब कबो कहीं जाए के होत रहे त प्रशांते से गाड़ी लेके जात रहले. जेकरा से दुनो के बीच बढिया संबंध बन गइल रहे. प्रशांत उनका घरहु आवे जाए लगले. प्रशांत जबो आलोक का घरे जासु नया-नया गाड़ी बदलि-बदलि के जात रहले. प्रशांत, आलोक के भईया आ उनका पत्नी के भउजी बोलत रहले. जब प्रशांत आलोक के घर जइतन त घनटन उनका पत्नी से बतियावत रहले. वोह घरी आलोक के बेटी अनु आपन माई के साथे बइठ के दुनो के बतियावल सुनत रहली. प्रशांत आपन पत्नी के दुखड़ा अनु के माई से सुनावत रहले. कहत रहले कि उ अपना पत्नी के बेवहार से तंग आ के ओकरा के छोड देले बाड़न. एह प अनु के माई एक दिन कहली कि, ‘अनु, कांहे ना तहरा बाबुजी के मउसी के बेटी से प्रशांत के बिआह करवा देहल जाव. उ प्रशांत के साथे बिआह क के बड़ी खुश रही.’\n‘हँ, माई ठीके रही.’\nओकरा बाद प्रशांत आलोक आ उनका पत्नी का साथे जाके लई़किओ देख अइले. आवते प्रशांत कहले, ‘अनु… अनु….देख ना, उ लइ़की तहरा निहन तनिको नइखे. उ हमरा इचिको पसंद नइखे.’\nअनु अनुसना क के कुछ ना बोलली.\nथोड़ही दिन बाद प्रशांत फेरू अनु के घरे अइले आ सीधे अनु से कहले, ‘अनु, तहरा गाड़ी चलावल पसंद बा नु. हम तहरा के गाड़ी चलावे सिखाइब.’\nअनु चिहकत कहली, ‘हँ-हँ हमरा गाड़ी चलावे सिखे के खूब मन करेला. हम गाड़ी चलावे सीखब.’\n‘त ठीक बा. चलऽ गाड़ी सिखे़.’\n‘चलीं.’ आ अनु प्रशांत का साथे गाड़़ी सिखे चल दिहली. अनु के माई तनिको ना रोकली. अनु बहुते खुबसुरत लइ़की रहली. उ खुबे लाम रहली. भुअर आँखि, करिया बादल निहन घनघोर बाल, उनका सुन्दरता के चार चांद लगावत रहे़. एक हाली जे उनका के देख लेव, उनकर दिवाना हो जात रहे. गाडी सिखावत-सिखावत प्रशांतो अनु के दिवाना हो गइले. गँवे-गँवे दूनो में ईयारिओ हो गइल.\nएक दिन गाड़ी सिखावते-सिखावत प्रशांत, अनु के पीठ प आपन हाथ फेरत बोलले, ‘अनु, का तू हमरा से बिआह करबु ?’\nअनु के कुछ बुझात ना रहे कि जवना आदमी के उ चाचा कहत रही उ आजु कइसन बात करत बा. उ गाड़ी के अगिला सीट प चुप-चाप बइठल रही. एको हाली कुछ ना बोलली.\n‘अनु तहार चुप हँ बा त ठीक, ना त तहरा बाबुजी के गाड़ी से धक्का मरवा देब आ भाई के अगवा करवा देब.’\nअनु प्रशांत के बात से डेरा के दु दिन त प्रशांत से बातो ना कइली. दु दिन बाद जब अनु अपना कॉलेज जाए लगली त राहता़ मे़ प्रशांत आपन इ़ंडिगो कार अनु के सामने रोक दिहले.\n‘अनु, चलऽ गाड़ी में बइठऽ, तहरा के कॉलेज छोड़ देत बानी.’\nअनु के लाख मना कइलो प प्रशांत ना मनले. अनु प्रशांत के जिद का आगा टिक ना पवली आ गाडी मे बइठ गइली. गाडी में बइठते प्रशांत अनु के कॉलेज ले जाए का जगहा सीधे अपना गाँव उड़ीसा चलि अइले. ओहिजा अनु के डेरवा के मंदिर मे़ बिआह क लिहले. ओकरा बाद अनु मजबुर हो के प्रशांत के आपन पति माने लगली. कुछ बरिस बाद अनु एगो बेटी आ एगो बेटा के जनम दिहली.\nएगो अतवार का दिने जब प्रशांत के एजेन्सी बन्द रहे, अनु प्रशांत से कहली, ‘सुनत बानी जी, आजु छुट्टी के दिन बा. कालीबाड़ी पूजा करे चलल जाव आ ओने से घुमत-घामत घरे आ जाएके.’\nकुछ सोचत प्रशांत कहले, ‘ठीक बा. चलऽ.’\nदिन भर घुमला के बाद अनु साँझि के अपना पति प्रशांत के फोन कइली त उनकर फोन बन्न मिलल. ओकरा बाद अनु अपना घरे फोन कइली त उनकर सास रानी फोन उठवली.\nअनु पुछली, ‘हेलो मां जी. प्रशांत घरे आ गईल बानी ?’\n‘अरे, अनु का कहत बाड़ु? तू लोग त साथही गइल रहु आ तुही पुछत बाडु कि प्रशांत घरे अइले हा कि ना. कहीं कुछ भइल का ?’\n‘ना मां जी, कुछ ना भइल ह. रउरा शांत रहीं. हम घरे आवत बानी त सभ बताइब.’ आ फोन काट दिहली.\nतनकिए देर बाद अनु अपना घरे आ गइली आ हाॅल में राखल सोफा प ढेर हो गइली. तुरते उनकर सास रानी गरम चाय के कप अनु के पकड़वली. अनु चाय के चुस्की लेबे लगली. उनका बगल में उनकर सास बइठल चाय के चुस्की लेत अनु से पुछली, ‘अनु, आजु तु अकेले कइसेे घरे आ गइलु? अबही तक त प्रशांत नइखन आइल. उ कहाँ रह गइल बा ? सब ठीक त बा नु ?’\n‘हँ माई, बिलकुल ठीके होइहे. हमरा के त राहता में छोड़ि के आपन कवनो ईयार लोग के साथे चलि गइले ह. रउरा चिन्ता मत करीं उ आ जईहे. आ ना अईहे त हम रउरा खातिर बानी नु.’\nथोड़ देर बाद सासरानी रसोई में चल गइली. अनु कुछ सोचत अक-बक बोलत एके हाली सोफा से उठली आ कहीं फोन करे लगली, ‘हेलो, बाबुजी ?’\n‘हँ बेटा अनु, कुछ भइल बा का कि अतना राति के फोन कइले बाड़ू ?’\n‘बाबुजी, अबही ले प्रशांत घरे नइखन आइल.’\n‘हें ? अच्छा कवनो घबराए के बात नइखे. कबो-कबो त प्रशांत खुबे रातिओ के आवत रहेले. फिकिर मत करऽ. हो सकेला कि उनका आपन ईयार लोग के साथ देर हो गइल होई त सबेरहु आ जइहे.’\nसबेरे ले प्रशांत घरे ना लवटले त अनु अपना मकान मालिक, अपना भाई आ अपना बाबुजी के फेरू खबर कइली. ओकरा बाद अनु अपना बाबुजी, भाई का साथे प्रशांत के खोेजे में जुट गइली. खोजे के बीचे मे ओ लोग के खबर मिलल कि उनका थाना का इलाका में एगो लाश मिलल बा. खबर मिलला का बाद अनु के साथे सभ लोग थाना गइल आ लाश देखि के अनु अपना पति प्रशांत के रूप में पहचान कइली. अनु के बतावल बेयान के आधार प आ प्रशांत के देहि से मिलल गोली के निशान प अनजान हत्यारा का खिलाफ उनका पति के हत्या करे के केस क के पुलिस आपन जॉच शुरू कर दिहलसि.\nपुलिस सबसे पहिले प्रशांत के माई रानी से पुछताछ कइलसि त उ बतऽवली कि, ‘प्रशांत, अपना पत्नी साथे सबेरही काली मंदिर पूजा करे गइल रहले. सांझि ले जब दुनो बेकत वापिस ना अइले त फिकीर सतावे लागल. बाकि का करतीं. कबो-कबो उ लोग देर रातो के आवत रहे लोग. एह से सोचनी कि आजुओ उ लोग देरिए से खाना ओना खा के आवे. ई सभ सोचते रही कि सांझि के बहू अनु के फोन आइल त उ पुछली कि प्रशांत घरे आइल बाड़े कि ना. आ बहू थोडही देर बाद अकेल घरे आ गइली आ हमरा के जिनगी भर देखे के बात कहली. ई बात तनी हमरा गजब के लागल.’\nरानी के बेयान मे़ छुपल बात के आधार प पुलिस के शक के सुई अनु के ओरि घुम गइल रहे. पुलिस अनु के थाना में बोला के पुछताछ शुरू कर दिहलसि. थोड़ देर त अनु एने-ओने के बात बतावत रहली. बाकि ई उनका पता ना रहे कि बड़-बड़ भूत पुलिस के परछाही से साच बक देबेलें त भला अनु के का बसात बा. उहो पुलिस के आगे जादा देर तक ना टिक पवली आ जवन सचाई बतवली उ एकदम करेजा दहला देबे वाला रहे.\n‘बिआह के बाद कुछ दिन तक दूनो के संबंध बढिया रहल. ओकरा बाद प्रशांत अनु के शरीर तंग करे लगले. एजेन्सी के काम आ घरे अइला का बाद घर के काम मे अपना सास के हाथ बटावे से अनु थाक जात रही. राति के जब प्रशांत के साथ ना दे पावत रही त ‘अनु एह सब मे़ त तहार माईए बढिया बाड़ी. हम उनुको साथे ई सभ करेनी. तू त बेकार बाडू. तहरा बिआहे ना कइल चाहत रहे.’\nएकरो से बढ़ि के जबरन घिन हरकत करत रहले. जब उनकर विरोध करत रही त मारपीट करत रहले. अतने ना ओकर विडिओ बनाके आपन दोस्त-ईयारनो के देखावत रहले.’ उनका गलत बात बोलला से आ आपन ईज्जत नीलाम होत देखि के तंग आके एक दिन कहली, ‘प्रशांत, हम रउरा एह घिन हरकत से तंग आ गइल बानी. अब हमरा सहल नइखे जात. हम रउरा घर के ईज्जत बानी आ रउरा ओकरे नीलाम करत बानी. हम पुलिस में जाके शिकायत क देब.’\n‘ठीक बा, जा के त देखाव पहिले. घर से त निकल. दुनो लईकन के गरदनिये अईंठ देब.’\nअनु प्रशांत से तंग आ के आपन ईज्जत खातिर, प्रशांत के अपना सभ उलझन के जड़ मानि के प्रशांत से बदला लेबे के आगि में जरे लगली. प्रशांत के अपना राहता से हटावे खातिर अपना भाई बोनी आ उनका दफ्तर में काम करे वाला उनकर दोस्त सुरेश के अपना साथे मिला के योजना बनवली. सुरेश आ अनु के मिलन आपन काम के सिलसिला में भइल रहे. जान पहचान भइला का बाद दूनो में धीरे धीरे दुरी घटत चलि गरइल. अनु बाते बात में सुरेश के आपबीति सभ बात बतावत रहली. अनु के बात सुन के सुरेश के मन में अनु खातिर दया बढ़त चलि गइल आ प्रशांत ला घिन.\nएक दिन सुरेश कहले, ‘ देखऽ अनु, जवन करे के योजना बनावत बाड़ू तनिका सोच लिहऽ. एकर परिणाम का होई जानत बाडू?’\n‘चाहे जवन होखे, हम बस अतना जानत बानी कि हम आपन ईज्जत नीलाम होखे से बचावत बानी. अगर आजु ना चेतब त काल्हू कुछ अउर होई.’\nसच बा जब औरत आपन ईज्जत खातिर उतरि जाव त का दोसर, का आपन सेनुर, सब बराबर बा. एही खातिर कानुनो बनावल बा कि औरत से अगर आपन ईज्जत बचावे में केकरो खूनो हो जाए त उ अपराध नइखे. अगर औरत के इच्छा के विरूद्व ओकर मरदो कुछ करत बा त उ सजा के भागी बा.\nअनु के अनुरोध प सुरेश अनु साथे मिल के प्रशांत के मारे के प्लान में हथियार ले आवे के तइयार हो गइले. एक दिन सुरेश अइलन. ‘अनु, अनु, तहरा हुकुम के अनुसार हथियार के बेवस्था हो गइल बा.’\n‘ठीक बा. अपना पासे राखऽ. केकरो से कुछ मत कहिह.’\nप्लान का मुताबिक ओह दिन अनु पूजा के बहाने अपना घर से अपना स्कूटी से प्रशांत का साथे निकलली. पहिले दूनो जने होटल, आपन ऑफिस, आइल लोग. ओहिजा से माजा गाड़ी लेके पहिले काली मंदिर में पूजा कइला के बाद, लेक घूमे गइली. ओकरा बादे अनु गाड़ी के चालक सीट प बइठि के गाड़ी मे़ राखल पानी के शीशी में मिलावल गुल्कोज के साथे नीद के गोली प्रशांत के पिआ दिहली. जेकरा से प्रशांत के नींद आ गइल आ गाड़िए में सूत गइले. ओकरा बाद तय योजना मुताबिक अनु सुरेश आ अपना भाई बोनी के संगे शहर के बहरी एगो नजदीकी समाचार पत्र के आफिस के लगे बोलवली. ओहिजा से अपना गाड़ी में ले के शहर से दूर एनएच प करीब बीस कि॰मी॰ सुनसान जगह प एगो पुल से पहिले फेड़ का पासे अनु, सुरेश आ़ बोनी मिल के बेहोश प्रशांत के उतारि के नीचे बइठा दिहले. पहिले सुरेश प्रशांत के माथा मे़ एगो गोली आ फेरू छाती मे़ तीन गोली मारि के उनकर हत्या क दिहले. अनु प्रशांत के बगली से पईसा के बेग, मोबाईल वगैरह निकाली के सुरेश के दे दिहली. जाते-जात सुरेश से बोलली, ‘सुरेश, ई सभ चीज के बेकार क दीह आ बढिया से देख ल कि कहीं उ जिअत त नइखे.’\nसुरेश अनु के बात प सिनेमा के हीरो निहन पलटत एगो अउर गोली प्रशांत के छाती में मारत बोलले, ‘देखऽ अनु, एकरा में तनिको जान नइखे. ई पहिले हिललो रहे बाकि अब एकरा में सुगबुगाहटो नइखे.’\nअनु के बेयान के आधार प पुलिस बोनी आ सुरेश के पकड़ि के अनु का साथे जेल भेज दिहलसि. कहानी लिखे जाए तकले तीनो जेल में रहले. बोनी आ सुरेश अनु के बदला लेबे के आग में अनु का साथे-साथे जर चुकल रहले. बाकि तीनो के मुंह प तनिको पछतावला के निशान ना लउकत रहे.\nई कहानी एगो साच घटना प आधारित बा. एकर सचाई के देखत एकरा मे स्थान आ पात्रन के नाम बदल दिहल गइल बा.\nडॉ॰ उमेश जी ओझा,\n39, डिमना बस्ती, डिमना रोड, मानगो, जिला – पूर्वी सिंहभूम (जमशेदपुर)\nपिन – 831018\nमोबाइल – 09431347437\nemail – kishenjiumesh@gmail.com\n‘बहिनिया’ के पहिला झलक जारी\nआजादी : केतना स्वाधीन जन आ मन?\nबदला के आगि में सब केेहू जरता, देश जरता, समाज जरता। निक लागल उमेश जी के रचना.


(सोमार, 17 अक्टूबर)\nहरियाणा, महाराष्ट्र, आंध्रप्रदेश आ बिहार में भइल उपचुनाव में हर जगहा कांग्रेस भा ओकरा सहयोगियन के हार मिलल. हिसार लोकसभा सीट पर भइल उपचुनाव में पहिले सांसद रहल भजनलाल के बेटा कुलदीप बिश्नोई जीत गइले आ तिसरका जगहा पर आइल कांग्रेसी उम्मीदवार के जमानत जब्त हो गइल. टीम अन्ना कांग्रेस के जमानत जबत होखला के आपन जीत बतवले बाड़न. आंध्र प्रदेश के बांसवाड़ा विधानसभा सीट तेलंगाना राष्ट्र समिति जीत लिहलसि त महाराष्ट्र के खड़कवासला सीट पर भाजपा शिवसेना उम्मीदवार. बिहार के दुरौंधा विधानसभा सीट पर राजग के कब्जा बरकरार रह गइल.\nहिसार उपचुनाव के परिणाम पर कुछ लोग के कहना एहिजा पेश बा –\nजनता भ्रष्टाचार का खिलाफ वोट दिहलसि : भाजपा\nभाजपा नेता मुरली मनोहर जोशी एकरा के लोकतंत्र के जीत बतावत कहले बाड़न कि, “उपचुनाव के परिणाम से साफ होखत बा कि देश के जनता भ्रष्टाचार अउर कांग्रेस का खिलाफ वोट दिहले बिया. एहसे पता चल जात बा कि हवा के का रुख बा.”\nहिसार उपचुनाव परिणाम अन्ना के हार हऽ : मोइली\nकांग्रेस के वरिष्ठ नेता आ केंद्रीय मंत्री एम. वीरप्पा मोइली हिसार उपचुनाव परिणाम के अन्ना हजारे के ‘हार’ बतावत कहले कि अगर एहमें भ्रष्टाचार असल मुद्दा रहीत त परिणाम दोसर भइल रहीत. आ तब कांग्रेस के उम्मीदवार जीतल रहीत. एकर मतलब बा कि ई अन्ना के हार हऽ.”\nहिसार कांग्रेस के सीट रहले ना रहे : उमर\nजम्मू कश्मीर के मुख्यमंत्री उमर अब्दुल्ला ट्विट पर चहचहइले कि, “अन्ना के सहयोगियन के अइसन सीट चुने चाहत रहुवे जहाँ कांग्रेस के जीत तय रहे आ तबे पता चलीत कि ऊ लोग परिणाम पर कतना असर डाल सकेला. हिसार सीट त कांग्रेस के रहले ना रहे. ”\nकांग्रेस खातिर संदेश बावे हिसार के हार : केजरीवाल\nटीम अन्ना के सदस्य अरविंद केजरीवाल कहले कि, “हिसार उपचुनाव में कांग्रेस के हार से साफ हो गइल कि लोग जन लोकपाल के पक्ष में बा. कांग्रेस के ई संदेश समुझे के चाहीं आ संसद के शीतकालीन सत्र में जन लोकपाल विधेयक पारित करवावे के चाहीं. अगर शीतकालीन सत्र में जन लोकपाल विधेयक पारित नइखे होखत त हमनी का पाँच राज्यन में होखे वाला चुनाव में कांग्रेस के विरोध करब जा.”\nअन्ना के अपील के असर भइल : मेधा\nसामाजिक कार्यकर्ता मेधा पाटकर कहले बाड़ी कि अन्ना के अपील के असर भइल बा आ जयप्रकाश के खराब वोट प्रतिशत ई देखलावत बा.\nहार हमेशा दुखदाई होले : मुखर्जी\nकेंद्रीय वित्त मंत्री प्रणब मुखर्जी कहले कि, “चुनावन में पार्टी के हार हमेशा दुखदायी होले. हमनी के एह बात के विश्लेषण करब जा कि उपचुनाव में हमनी के हार काहे भइल.”\nजीत से अन्ना के कवनो लेना-देना नइखे : बिश्नोई\nहिसार सीट से जीतल कुलदीप बिश्नोई के कहना बा कि उनुका जीत से अन्ना के कवनो लेना-देना नइखे. बिश्नोई अपना जीत के श्रेय अपना पिता भजनलाल आ भाजपा का साथे भइल गठबन्हन के दिहले.\nगुजरात के गिरफ्तार आइपीएस संजीव भट्ट के जमानत मिल गइल. उनुका पर एगो पुलिस कर्मी से जबरिया बयान दिलवावे के आरोप बा आ गुजरात सरकार ना चाहत रहुवे कि भट्ट के जमानत मिल पावे. जमानत पर रिहा होखला का बाद संजीव भट्ट फेरु नरेन्द्र मोदी के अपराधी कहले बाड़न.\nअलग तेलंगाना राज्य खातिर होत आंदोलम में सोमार का दिने बंद के बहुते असर रहल. दू दिन के ‘रेल रोको’ अभियान का बाद सेवा बहाल हो गइली सँ. सोमार का दिने पहिले से गिरफ्तार पूनन प्रभाकर समेत अनेक सांसदन के जमानत पर रिहा कर दिहल गइल.\nकेरल विधानसभा अध्यक्ष जी. कार्तिकेयन दू गो विपक्षी विधायकन के दुर्व्यवहार का चलते सदन से दू दिन खातिर निलम्बित कर दिहलन.\nसोमार का दिने सर्वोच्च न्यायालय से बतावल गइल कि ‘सरकार का विरोध में बोलला के चलते रामदेव पर कार्रवाई भइल रहे.’\nकोलकाता में जल्दिये पर्यटक डबल डेकर वातानुकूलित बस से दर्शनीय जगहन के यात्रा कर सकीहें. ममता कोलकाता के लंदन बनावे के ठान लिहले बाड़ी.\nमध्य प्रदेश में किसान एक बार फेर अपना मांग खातिर आंदोलन शुरु कर दिहले बाड़न आ सोमार का दिने कई जगहा पर धरना-प्रदर्शन कइले आ रेलगाड़ी रोकले.\nपश्चिम बंगाल सरकार दीवाली का मौका पर पटाखन के इस्तेमाल का खिलाफ जागरूकता रैली निकाली.\nप्रधानमंत्री मनमोहन सिंह सोमार का दिने प्रिटोरिया पहुंचलन जहाँ ऊ पांचवाँ भारत-ब्राजील-दक्षिण अफ्रीका शिखर सम्मेलन में शामिल होखीहें.\nराष्ट्रपति प्रतिभा पाटील मंगल का दिने महाराष्ट्र विधानसभा के हीरक जयंती समारोह के उद्घाटन करीहें. महाराष्ट्र विधानसभा के स्थापना साल 1937 में भइल रहे.\nरालेगण सिद्धि के सरपंच से राहुल के मिले के खबर के एगो कांग्रेसी सांसद झूठ आ बेबुनियाद बतवले बाड़ै.\nआडवाणी फेर मनमोहन सिंह के सबले कमजोर प्रधानमंत्री बतवले बाड़न.\nमध्य प्रदेश के कांग्रेस इकाई के अध्यक्ष कांतिलाल भूरिया के कहना बा कि भाजपा नेता लालकृष्ण आडवाणी के जनचेतना रथ राम के ना ह, बलुक ‘कलयुगी रावण’ के रथ ह.\nआरटीआई के खामियन पर विचार करे के जरूरत बतवले बाड़न केंद्रीय कारपोरेट मामिलन के मंत्री एम. वीरप्पा मोइली.\nराहुल गाँधी दू साल बाद होखे वाला त्रिपुरा विधानसभा चुनाव के अभियान के शुरूआत अगिला महीना कर दीहें.\nभठियरपन का मामिला में गिरफ्तार कर्नाटक के मुख्यमंत्री रहल बी. एस. येदियुरप्पा के मंगल का दिने जेल में भेजल जा सकेला काहे कि डाक्टरन के कहना बा कि येदियुरप्पा के कवनो हृदय रोग नइखे.\nडीएमके के आरोप बा कि तमिलनाडु स्थानीय निकाय चुनाव में नियमन के उल्लंघन हो रहल बा. जयललिता के एह चुनावन में अपना पार्टी के जीत के पूरा भरोसा बा.\nलापता नर्स भंवरी देवी के मामिला में सनइला के आरोपी महिपाल मदेरणा के राजस्थान मंत्रिमंडल से हटवला का बाद तीन गो अउरी मंर्त्रियन के पद से हटावे के अनेसा बा.\nराष्ट्रपति प्रतिभा पाटील उम्मीद जतवली कि अगिला दस साल में भारतीय उड्डयन क्षेत्र दुनिया के पांच गो माथ उड्डयन क्षेत्र में गिना सकेला.\nअवैध खनन के आरोप में गिरफ्तार जनार्दन रेड्डी के हिरासत 31 अक्टूबर ले बढ़ा दिहल गइल बा.\nपढ़ाई करे खातिर आस्ट्रेलिया जाये वाला विद्यार्थियन के अब बाध्यकारी अंतर्राष्ट्रीय अंग्रेजी भाषा परीक्षा प्रणाली से ना गुजरे के पड़ी.\nलंदन में भूमिगत मेट्रो ट्रेन में प्रधानमंत्री डेविड कैमरन के यात्रा करत देख एगो भारतीय महिला के यकीन ना भइल आ उनुकरे से पूछ लिहली, “का रउरा प्रधानंमत्री हईं ?” जब कैमरून एह बात के हामी भर दिहले त ऊ महिला माफी माँग लिहली आ कहली कि भारत के नेता सार्वजनिक वाहन से ना चलसु एहसे पूछे के पड़ल.\nचीन सोमार का दिने दोसरा देशन से कहलसि कि ऊ लोग समुद्री मुद्दा पर वियतनाम का साथ भइल चीन के समझौता के सम्मान करसु.\nपाकिस्तान के नौसेना प्रमुख रहल एडमिरल फसीह बुखारी के देश के भ्रष्टाचार विरोधी संगठन ‘राष्ट्रीय उत्तरदायित्व ब्यूरो’ के अध्यक्ष बनावल गइल बा.\nअमेरिका में वाल स्ट्रीट विरोधी सैकड़ों प्रदर्शनकारियन के गिरफ्तार कर लिहल गइल बा.\nसऊदी अरब के शाह अब्दुल्ला बिन अब्दुल अजीज अल सौद के अतवार का दिने रियाद के अस्पताल में भरती करावल गइल बा.\nअल सल्वाडोर में जमीन घसकला से बीस आदमी के मौत हो गइल बा.\nरतन टाटा उनुका ‘असाधारण नेतृत्व’ आ भारत स्विट्जरलैंड संबंध मजबूत बनावे में उनुका योगदान खातिर स्विस राजदूत सम्मान से नवाजल गइल बा.\nकेंद्रीय वित्त मंत्री प्रणब मुखर्जी सोमार का दिने कहलन कि भारत आ फिलीपींस का बीच जनवरी ले दोहरा कराधान निवारण समझौता पर दस्तखत हो जाई.\n8.5 से9फीसदी के दर से भारत के आर्थिक विकास होखे जा रहल बा, कहलन केंद्रीय वित्त मंत्री प्रणब मुखर्जी.\nकेंद्रीय कम्पनी मामिलन के मंत्री एम. वीरप्पा मोइली सोमार का दिने कहले कि नयकी प्रतिस्पर्धा नीति अगिला साल से लागू हो जाई.\nरत्नागिरी ताप विद्युत संयंत्र का पूर्ण संचालन शुरू हो गइल बा एह से महाराष्ट्र के बिजली मिलल शुरू हो गइल बा.\nमध्य प्रदेश के सिंगरौली में एल एंड टी कम्पनी द्वारा स्थापित कइल जात बिजली संयंत्र के सुरक्षाकर्मियन आ मजदूरन का बीच सोमार का दिने जमके मारपीट भइल. एह मारपीट में चौदह लोग घवाहिल भइल बा.\nशेयर बाजार में सोमार का दिने गिरावट देखे के मिलल आ सेंसेक्स 58 अंक नीचे गिर के बंद भइल.\nतमिलनाडु के कुडनकुलम में परमाणु बिजली संयंत्र के खिलाफ प्रदर्शन रुक गइला का बाद ओहिजा नया कर्मचारी भेजल गइल बाड़े. प्रदर्शन अस्थायी तौर पर रुकल बा.\nविराट कोहली के नाबाद शतक (112)आ गौतम गम्भीर के नाबाद चौरासी (84) रन का सहारे आ गेंदबाजन के धारदार प्रदर्शन से भारत सोमार का दिने भइल दुसरका एकदिना में इंग्लैंड के आठ विकेट से हरा के पांच मैचन का श्रृंखला में 2-0 से आगा हो गइल बा. कोहली के मैन आफ द मैच चुनल गइल.\nभारत दक्षिण कोरिया के शहर ह्वाचियोन में होखत 17वीं जूनियर एशियाई रोइंग चैम्पियनशिप में एगो स्वर्ण, पांच गो रजत आ दू गो कांस्य पदक जीत लिहलसि.\nखेल मंत्रालय सोमार का दिने अपना विवादित राष्ट्रीय खेल विकास विधेयक के नया रूप में पेश कर दिहलसि. एह में सगरी खेल महासंघन के सूचना के अधिकार का दायरा में राखल गइल बा आ अधिकारियन के कार्यकाल आ उमिर सीमा में कवनो बदलाव नइखे कइल गइल.\nवेस्टइंडीज क्रिकेट टीम के मध्यम गति के गेंदबाज रवि रामपॉल अपना जन्मदिन पर बांगलादेश से एकदिना श्रृंखला जीतला से बहुते गहगह बाड़न.\nपांच बार के विश्व चैम्पियन महिला मुक्केबाज एम.सी. मेरीकोम के कहना बा कि उनुका अपना मणिपुरी होखे के गर्व बा.\nभारत के स्टार टेनिस खिलाड़ी सानिया मिर्जा के महिला टेनिस संघ के नयका वरीयता में एकल क्रम में दू पायदान के फायदा बाकिर युगल में एक पायदान के नुकसान भइळ बा.


विजय पर्व ( भोजपुरी उपन्यास, भाग -5) - साहित्यप्रीत\nविजय पर्व ( भोजपुरी उपन्यास, भाग –5)\nथाना में जाके पिताजी दरोगा साहेब से कहले, ‘‘सर, हमरा एफ0 आई0 आर0 दर्ज करवावे के बा ।’’\nदरोगा नीचे मूड़ी कइले लिखते पूछलन, ‘‘कवन मोमिला में ?’’\n‘‘हमार बेटी के इज… इजति लूटा ग… गइल…बा…।’’ पिताजी के हलक से बोली ना निकलत रहे ।\nई सुनि के दरोगा मूड़ी ऊपर उठा के बारली के देखले ऊपरे से नीचे । फिरू बोलले, ‘‘बइठीं ।’’\nपिताजी एगो कुरसी प बारली के बइठवले आ दोसरका प खुदे बइठि गइले । सरवन बारली लगे खाड़ रहन ।\nदरोगा पिताजी से उनुकर नांव, ऊ का करेलन, बारली के उमिर, ऊ कवन कवलेज आ क्लास में पढ़ेली सभ पूछलन ।\nपिताजी आपन नांव लोचन बाबू बतवले । ऊ बैंक के केसियर रहन । बारली के उमिर बीस – एकइस साल रहे । ऊ राम सागर कवलेज में बी0 एस0 सी0 प्रथम के छात्रा रही ।\n‘‘लोचन बाबू, तोहार बेटी के कवलेज के कवनो लइका से चक्कर रहे का ?’’ दरोगा पूछलन ।\n‘‘एकरा केहूँ से ना चक्कर बा आ ना रहे ।’’ सरवन बीचे में कहलन ।\n‘‘तू के ?’’ दरोगा गुरूना के पूछलन ।\n‘‘हम इनिकर बड़ भाई ।’’ सरवन बतवले ।\n‘‘लोचन बाबू, तोहार बेटी के इजति कहवाँ लुटाइल हा ?’’\n‘‘राशन के गोदाम में ।’’ पिताजी बतवलन त दरोगा हंसले ठठा के, ‘‘का तू कहत बाड़, कहीं दोकान आ गोदाम में इजति लुटाला ?’’\n‘‘एहिजा राह चलत लइकिन के इजति लुटात बा ।’’ कहले सरवन ।\nपिताजी जेतना बात जानत रहले सभ दरोगा से कहि देलन । बारली के घटना कवनो पत्रकार के कानि में पड़ि गइल । फिरू का रहे थाना के बहरी सभ अखबार के पत्रकार आ फोटो खींचे वाला के भीड़ लागि गइल ।\n‘‘हँ त बारली, तू का करे ऊ दोकान में गइल रहलू ? ऊ दोकनदरवा के नांव का बा ?’’ दरोगा पूछल सुरू कइले सवाल ।\nबारली पहिले कुछु ना कहली फेनु गते – गते बिटेसवा के नांव आ पांच बजे सांझि के समान लियावे गइल रहनी कहली ।\n‘‘बारली, अब बताव बिटेसवा तोहार इजति कइसे लूटलस ?’’ दरोगा के ई सवाल प बारली का जवाब देसु । चुपचाप लोर गिरावत रहली । दरोगा बेरि – बेरि ई सवाल उनुका से पूछलन । बाकिर बारली के मुँहे ना खुलत रहे । बीचे गरदन में सभ अटकि गइल रहे । आउर ऊ का बतावसु कि ऊ पपिया उनुका जवरे कइसन सलुक कइलसा । भला कवनो लइकी बताई ।\n‘‘देख लोचन, जब तकले तोहार लइकी पूरा बात आपन मुंह से साफ – साफ ना बताई तब तकले केस कइसे होई ?’’ दरोगा पिताजी से बोललन ।\n‘‘बता दे बेटी बता दे । ऊ बिटेसवा तोरा जवरे का कइलसा । जवन दरोगा जी पूछत बानीं ऊ तू सभ खोलि के बता दे ।’’ पिताजी बारली के कपार प हाथ ध के कहलन ।\nहाय रे अभागा पिताजी ! जवन अपने बेटी से सभ बाति खोलि के बतावे के कहत बाड़े । कवन बेटी ई बतावे कि ऊ पपिया उनुका जवरे का कइलसा ? बिआहलो बेटी से कवनो पिताजी ना पूछेले कि हमार पाहुन तोरा संगे का कइल हन ।\nतबो बारली कुछु ना कहली ।\n‘‘लोचन, तोहार लइकी कुछु बतावत नइखे । एकरा से आछा तू केस मत कर ।’’ दरोगा सलाह देलन ।\nसरवन बोलले, ‘‘अइसे ऊ बदमसवा के कइसे छोड़ि दिहल जाई ।’’ फेनु ऊ आपन रूमाल से बारली के लोर आ ओंठ लगे से बहत खून के पोंछते कहलन, ‘‘बता दे बारली, अगर आजु तू चुप रहि जइबे त जिनिगी भर चुपे रहते रहि जइबे । जवन तोरा जवरे भइल हा आजु ऊ सभ लइकी के जवरे होत बा बाकिर ऊ सभ चुप रहि जात बाड़ी स । हमनीं के परवाह मत कर । तोर मजबूत इरादा आ होंसला कहवां गइल ? दरोगा जी से सभ कहि के आपन दिल के भरास निकालि दे। तू त सबसे जादे बोलेलीस फेनु आजु गूंग काहे बनल बाड़े ? आपन ई भइया के कहल मान आ सभ बाति बता…।’’ कहते – कहते सरवन के झर – झर लोर गिरे लागल आ पिताजी के पुरान आंखि से लोर के धार गिरि के उनुकर फुल पैन्ट भिंजा देलस ।\nबारली के अइसन सदमें लागल रहे कि उनुका भाइयों के बाति प कवनो असर ना भइल ।\n‘‘चल ऊ कोठरी में ओहिजे बतइह । एहिजा बाप – भाई से लाज लागत बा त ।’’ दरोगा बारली के हाथ पकड़ि के कहलन । तब चेतना शून्य बारली के दिल – दिमाग खुलल आ ऊ एक झटका से आपन हाथ खिंचली ।\nदरोगा उहे सवाल फेनू पूछलन, ‘‘बिटेसवा इजति कइसे लूटलसा ?’’\nतब एह प पिताजी कहलन, ‘‘सर, रउआ एतना खराब – खराब सवाल काहे पूछत बानी ?’’\n‘‘हम कवनो खराब सवाल नइखी पूछत । जब तू कोर्ट कचहरी में जइब त वकील बारली से एकरो से खराब – खराब सवाल पूछी । ओह घरी तोहार मूड़ी लाज से नीचे झूकि जाई,’’ कहि के दरोगा आपन एक हाथ के डंटा के खटखटवले आ उठि के बारली के हाथ पकड़ि लेलन ।\nजइसे ऊ बारली के हाथ पकड़लन त उनुका बुझाइल कि ऊ बिटेसवा ह आ फेनु से हमार इजति….। अब बारली के दिल में ज्वालामुखी फाटल, आंखि में खून उतर आइल आ ओंठ प आगि जइसन बाति निकलल, ‘‘बिटेसवा हमार गोदाम में इजति लूटलस आ अब रउआ ऊ कोठरी में लूटब । माने हमार दू बेर इजति लुटाई । एक बेर समान लियावे के घरी आ दोसरका रिपोर्ट लिखवावे के घरी ।’’\nबारली एतना जोर से बोलली कि उनुकर आवाज बहरी ले चलि गइल । थाना के देवार से कान सटवले सभ पत्रकार उनुकर ई बात हाली – हाली आपन डायरी में लिखले स। पत्रकार सभ के थाना के भीतरे आवे के मनाही रहे एहिसे ऊ सभ बहरिये से देवार से कान सटवले कलम चलावत रहले स ।\nदरोगा बारली के हाथ छोड़ि के आपन कुरसी प बइठते कहलन, ‘‘का बकत बाड़े ?’’\n‘‘एकदम ठीक बकत बानीं ।’’ बारली के बात प दरोगा खीसि में पूछलन, ‘‘बताव बिटेसवा तोर इजति कइसे लूटलसा ?’’\n‘‘अगर इहे हाल राउर बेटी के होइत त का रउआ उनुका से पूछतीं ?’’ बारली के बाति सुनि के दरोगा के देहि में आग लागि गइल आ ऊ उहे झोंक में बारली के जोर से एक चमेटा गालि प मार देलन जहवां उनुका चिराइल रहे ।\nचमेटा खाते बारली दरद से चिचिया पड़ली । ई देखि के सरवन दरोगा के मारल चहलन तबले पिताजी उनुका के रोक देले ।\n‘‘हं, हं, हम अपना के राउर बेटी से बेरि – बेरि मिलाइब ।’’ लोर पोंछते कहली बारली ।\n‘‘तू हमार बेटी के गोड़ के नोहो में ना मिलबे ।’’\n‘‘काहे ना मिलब ? एकदम मिलब । उनुकर नोह से का उनुका पूरा देहि से हम मिलब । उनुका आ हमरा में अतने नू फरक बा कि ऊ एगो दरोगा के बेटी आ हम एगो सधारन बाप के बेटी ! अगर हमरा जगहा प कवनो नेता के लइकी रहित त उनुकर बाप एतना देरी से थाना में बइठि के रिपोर्ट ना लिखवइते बलुक आपन बनूक के सभ गोली ऊ पपिया के छाती में दाग देते आ पुलिस – दरोगा के मुंह रोपेया से भरि देते ।’’\n‘‘तू ओहिजा से भगले ना ?’’\n‘‘हम बहुत भगनी बाकिर ऊ कुतवा ताला लगा देले रहे ।’’ कहि के बारली रोये लगली ।\nसरवन पोंछले उनुकर लोर ।\n‘‘तू अभी तकले ना बतवले कि बिटेसवा तोर इजति कइसे लूटलसा ?’’\nदरोगा के सवाल प बारली उठली आ लोर पोंछि के जोर से बोलली, ‘‘बलतकार बलतकार ना होके कवनो दू पहिया वाला साइकिल आ चार पहिया वाला कार हो गइल बा । जब गावं वाला के मन कइलस साइकिल उठा के आरी – पगारी घूमि लेलस । एहि तरे शहरवाला के जब मन कइलस कार प बइठि के शहर घूमे चलि गइल । गांव आउर शहर के मरदन के दिल में जब वासना के आगि भड़कत बा तब चलि जात बाड़े स कवनो लइकी के इजति लूटे ।’’\nएतना सुनि के दरोगा के पसेना छूटे लागल, ‘‘ओहिजा काली आ दुरगा के ना बोलवले ?’’\n‘‘सभ देबी – देवता के बोलवनी बाकिर केहूं ना आइल ।’’\nओहिजा खाड़ एगो सिपाही टुभुकल, ‘‘संकट मोचन हनुमान जी तोरा के बचावे ना अइले ?’’\nबारली आपन लाल – लाल आंखि से ओकरा के गुरूना के तकली आ टेबुल प एगो कस के मुका मरली कि टेबुल प के सभ सामान छितरा गइल , ‘”जब कवनो लइकी आ अवरत के दिल में नफरत आ बदला के आगि लागेला त ऊ काली आउर चामुंडा बनेले बाकिर जब कवनो मरद के दिल में बदला आ नफरत के आगि लागेला त ऊ बरहमा , बिसनु , महेस चाहे राम आ किरिसना ना बनेला बलुक एगो बेयसी दरिन्दा, जानवर, दुराचारी, बलतकारी, पापाचारी आउर इजति के नोंच – नोंच के खाये वाला भेड़िया बनेला ।\nदोसर हवलदार दरोगा के कान में टुभुकल, ‘‘साहेब, ई बड़ा गरम दिमाग के बिया एकरा से कवनो बाति सम्हर के पूछब ।’’\nदरोगा ‘ह’ में मूड़ी हिला देलन ।\nदरोगा नया – नया नोकरी में बहाल भइल रहन आ उनुका भीरी इजति लूटाये वाला घटना के पहिलका केस बारली के रूप में आइल रहे एहिसे ऊ वकील लेखा उटपटा़ंगों सवाल बारली से पूछे लगलन कि उनुका इजति लुटाये के सबूत आ गवाह चाहीं ।\n‘‘हमार ई फाटल कपड़ा, बार नोंचाइल, बहत खून, गाल चिरल, ई सभ हमार इजति लूटा जाये के सबूत ना ह ?’’\n‘‘कवनो – कवनो मोमिला में लइका के फंसावे खातिर, दुश्मनी से चाहे रुपिया लेबे खातिर ई झूठो होला ।’’ दरोगा के जवाब रहे ।\n‘‘तब हम आपन इजति लुटवावे के पहिले ओहिजा वीडियो खीचे वाला के ले जइती ताकि ऊ आपन कैमरा में हमार इजति लूटाये के चित्र ( फोटो ) खींचित । फेरु बाद में हम ऊ कैसट सबूत बना के आ ऊ वीडियो बनावे वाला आदमी के गवाह बना के एहिजा लिअवती । तब रउआ मन लगा के आंखि फारि – फारि के वीडियो फिलीम देखतीं आ सुराक खोजतीं ।’’\n‘‘तब हमनी के मालूम कइसे चलि कि तोर इजति लूटा गइल ?’’\nबारली जब बोलली खड़े होक बोलली, “बिटेसवा हमार इजति एक हाली लूटलस बाकिर हमार घरे के लोग, मोहलावाला, हमार सभ हित – नाता, पत्रकार, सिपाही, दरोगा, वकील, कोर्ट – कचहरी आ पूरा दुनिया आपन बाति से, सवाल से आपन खा जाये वाला नजर से हमार बेरि – बेरि इजति लूटी ।’’\n‘‘कवन विषय से पढ़े लीस ? आउर का – का सामान लेबे गइल रहीस ?’’ दरोगा फट से आपन सवाल बदलि देलन ।\n‘‘हिसाब से पढ़ेनीं । चीनी, सेवई, हरदी आउर मिरचाई लेबे गइल रहीं ।’’\n‘एहिसे ऊ तोर इजति के जोड़, घटाव, गुना आ भाग करि देलस ।’ दरोगा मने में कहले । फिर पूछलन, ‘‘समान लियवले आ तोर चपल केने बा ?’’\n‘‘ऊ समान ना देलस । चपल उहे गोदाम में छूटि गइल । आवे के घरी बिटेसवा हमरा के सेवई देले रहे त हम सेवई से ओकरा के चला के मरले रहीं ।’’\n‘‘तोरा बिटेसवा से कबो झगरो भइल रहे ?’’\n‘‘ना । पइसा देत घरी ऊ हमार हाथ पकड़ि ले ले रहे त हम खीस में ओकरा के एगो थपड़ मरले रहीं ।’’ बारली कहि के दरोगा के बतवली कि बिटेसवा खुदे कहले रहे कि ओकर बिआह छव महीना पहिले हो गइल बा ।\nदरोगा के मन में बार – बार एगो सवाल तूफान मचवले रहे कि ऊ वकील लेखा एगो खास सवाल बारली से पूछस । उनुका बिना पूछले रहातो ना रहे एहिसे ऊ पूछ बइठले, ‘‘बारली, बिटेसवा… कहवां – कहवां हाथ रखले रहे..?’’\nअब बारली के बरल खीस आ लागल देहि में लहराये वाला आगि, ‘‘हम जानत रहलीं हा कि रउआ वकील लेखा ई सवाल हमरा से पूछब । हम एक हाली कहनीं कि बिटेसवा हमार इजति लूटलसा बाकिर रउआ हमरा से एके बात बेसन लेखा फेंटि – फेंटि के खोंदि – खोंदि के पूछत बानीं । ओकर हाथ हमार अंगे – अंगे पर गइल । का रउआ इहे सुनल चाहत बानीं त सुनीं, जवन छाती के दूध पिया के मेहरारू आपन लइकन के बड़ करे लीसन उहे छाती लइकी के सुन्नर होखे के चिन्हासी के तार – तार कइलस । नोह से चिरलस । हमार एक क गो कपड़ा के हमार इजति के रेसम के बखिया जइसन उघाड़ देलस । हम ओकर गोड़ – धरिया करत रहली, इजति ना लूटे के निहोरा करत रहली बाकिर ओकरा प त सयेतान से बड़का सयेतान सवार रहे । आपन मेहरारू के साथे सूतत रहे तबो ओकर मन – दिल ना भरल जवन आपन काम – वासना के आगि में हमार देहि के जरा के राख क देलस । ऊ रावन आ कंसों से बड़का राक्षस बा जवन हमार जिनिगी तबाह आ बरबाद क देलस । हमार सभ जमा – पूंजी लूट लेलस ऊ । हमार पूरा जिनिगी प बलात्कार के मोहर लगा देलस । हमार सभ अंग प ऊ मुंह मरलस । रउआ… रउआ दू घंटा से हमरा से सवाल पर सवाल करत बानीं आउर जब ऊ बदमसवा भागि जाई त कहब कि खोज – बिन जारी बा ऊ बलत्कारी के पता बहुते जल्दी चलि जाई । रउए सभ पुलिस गुंडा – बदमास के भागि जाये के खातिर राह बनावेनीं जा ।\n‘‘रउए सभनी मरद हर मोसीबत के जड़ होनी जा । हर मरद सभ नारी के भोग – बिलास के खेलवना बना देले बाड़े स । सभ मरद नारी के नारी ना बलुक ओकरा के तरकारी समुझे ल स । तरकारी लेबे के रहेला चाहे ना बाकिर आदमी ओकर भाव जरूर पूछेला । एगो मेहरारू के घर में बइठा द आ दोसरी प मुंह मारत चल । इहे आजु सभ मरदन के रेवाज भइल बा ।’’\nअतना बाति सुन दरोगा के होसे बिगड़ि गइल । ऊ रूमाल से आपन पसेना पोंछते कहले, ‘‘पहिले तोर डाक्टरी जाचं होई तब कारवाही शुरु होई । तबले हम एफ0 आई0 आर0 लिख लेत बानीं ।’’ फेनु ऊ एगो मेहरारू हवलदार के बोला के आपन घड़ी देखि के कहलन, ‘‘अभी साढ़े नव बजत बा । तू दूनों जानी एकरा के अस्पताल ले जाके डाक्टरी – जांच करा द लोग । फेनु ई आपन घरे चलि जाई । आ तू लोग रिपोर्ट ले के एहिजा आ जइह ।’’\nदूनों मेहरारू हवलदार बारली के उठा के जीप में आके बइठि गइली स । सभ पत्रकार बारली से कुछु – कुछु पूछे लगलेस । जब कैमरा के मुंह बारली के देने घूमि गइल त दूनों मेहरारू हवलदार बारली के मुंह आपन हाथ से तोप देली स । बारली चुप रही । थाना के बहरी ठेलम – ठेल भीड़ भइल रहे । सभ केहूं बारली के एक नजर देखे खातिर तरसत धकियावत रहे । पिताजी आ सरवन भीड़ के फरका करत जीप में बइठले आ अस्पताल चलि गइलन जा ।\nएने सँवरी आ पमली आपन – आपन घर में राति के खाये खात रही जा । तबहीं ऊ लोग बारली के घटना सुनली । ओह लोग प सवसे आसमान टूटि गइल। सूई से छेदाइल फोकना के तरेह करेजा फाटि के छितरा पड़ल । खाये फेंकि के दूनों जानी खलिहें गोड़े बारली के घरे गिरत, परत लोर गिरावते दउड़ली जा – ‘आही रे भगवान ! ई हमार सखी का जवरे का हो गइल ?’ बारली के घरे दूनों जानी आगा – पाछा पहुंचल । हांफते आ लोर गिरावते लता से सभ बात पूछली जा । रोअते लता बतवली सभ बात । सभ बाति जनला का बाद ऊ दूनों जानि प गस्ती लागल आवे । लागल ऊ लोग गस्तिये में बड़बड़ाए, ‘‘हाय ! बारली… ई तोहरा जवरे का हो गइल ? तोहरा प केतना बड़का पहाड़ गिरि गइल…। फुआ, बारली… ठीक त… बाड़ी…. नू ऊ अभी….कहवां…..।’’ हदसे सँवरी – पमली के आवाज लटपटा गइल रहे ।\nलता दूनों जानी के हिला – डुला के उठवली । फेनु ऊ कहली कि बारली रिपोर्ट लिखवावे थाना में गइल बिया ।\nई सुनते सँवरी – पमली उहे हाल में थाना देने दउड़ि गइली जा । लता दूनों जानी के ना जाये के चिचिआत रहि गइली बाकिर ऊ काहे के दूनों लोग सुने जास ।\nकुचु – कुचु अन्हरिया राति में ऊ लोग गोड़ में ठेंस लगावत, चोट लागत, गोड़ से खून बहत अपने धुन में दउड़त रही । ऊ दूनों जानी ओह घरी इहो भुला गइल रहे कि हमरा बचा होखे के बा, अइसन दउड़ला के असर हमार बाचा प पड़ि । ऊ लोग के ओह घरी बस अतने याद रहे कि एह घरी बारली के ऊपर का बीतत होई ? ओह घरी ऊ दूनों जानी के किरिसना जी लेखा हाल भइल रहे जवन खलिहें गोड़े सुदामा खातिर दउड़ल रहले ।\nथाना में पता चलल कि बारली अस्पताल गइल बाड़ी । ओहिजा से संवरी – पमली अस्पताल दउड़ली ।\nबारली के डाक्टरी जांच हो गइल रहे । ऊ अस्पताल के बेड प बइठल लोर गिरावत रही । दूनों हवलदार मेहरारू ओहिजे बइठल रहीस । बहरी पिताजी आ सरवन एक दोसरा के लोर पोंछत रहन ।\nसंवरी – पमली हांफते ओहिजा अइली आ पूछली जा, ‘‘चाचाजी, बारली केने बाड़ी ?’’\nपिताजी कमरा के देने हाथ से इशारा क देलन ।\nसँवरी – पमली चउखट प गोड़ धइली जा त आपन सुन्नर सखी के बदसूरत हाल में देखि के दूनों जानी आपन लोर रोक ना सकली । बारली ऊ लोग के देखली त दउड़ के दूनों जानी के करेजा से लगा के बिलिख – बिलिख के रो पड़ली । उहो लोग आंखि फोरि के रोअलस ।\nदूनों मेहरारू हवलदार ई देखि के का रोअसन । ऊ सभनी के सामने त अइसन रोज बाति होला । भला पुलिस अइसन घटना प दुखी होला चाहे डाक्टर आपन मरल मरीज प थोड़े रोयेला । जेकरा जवरे अइसन घटना घटेला उहे छछनि – छछनि के रोयेला ।\n‘‘सँवरी…. पमली…, हमार ई…।’’ बारली पूरा बाति कहती कि तले पमली उनुकर ओंठ प अंगुरी राख दिहली, ‘‘कुछु मत कहs ।’’\nसँवरी आपन साड़ी के अंचरी से बारली के ओंठ लगे से बहत खून पोंछली ।\nदउड़ के अइला से सँवरी – पमली के गोड़ से खून बहत रहे । खून के छाप देखि के बारली भरले आंखि कहली, ‘‘हमरा खातिर तू दूनों जानी आपन एतना खून बहा देलू हा जा ।’’\n‘‘ई खून ना रंग ह,’’ सँवरी कहली त बारली के आउरी रोआई छूटि गइल ।\nतबही एगो डाक्टर ओहिजा आके मेहरारू हवलदार के रिपोर्ट देत कहल, ‘‘सच में ई लइकी के इजति लुटाइल बा । बाकिर एकरा जवरे बहुत बेयसमाना बरताव कइल गइल बा । हमार डाक्टरी पेशा में अइसन पहिलका केस बा । हम त हैरान बानी कि ई लइकी बच कइसे गइल बिया ।’’\n‘‘आछा रहित कि हम मरि जइती ।’’ सुनि के कहली बारली ।\n‘‘तब हमनी के का होइत ?’’ रो देली पमली ।\nमेहरारू हवलदार सँवरी से बारली के घरे ले जाये के कहल आ खुदे रिपोर्ट लेके थाना चलि गइली स ।\nएक तरफ से सँवरी आ दोसरका तरफ से पमली बारली के सहारा देके बहरी आके कहली, ‘‘चाचा जी, भइया, चलीं ।’’ ऊ लोग पाछा – पाछा आवे लागल ।\nसभ केहूं पैदल आवत रहे । बारली के आवे के असरा में उनुकर मोहलावाला एगारह बजे राति तक जागल रहले स । केहूं कहलस कि ऊ आवत बिया ।\nफिरू का रहे दूनों देने सड़कि प ऊ अन्हरिया राति के लइका – लइकी, मरद आ मेहरारू दीया – ललटेन लेके खाड़ हो गइले स । जे सूतल रहे उहो लोग दउड़ – दउड़ के बहरी आइल । नया – नोहर पतोहि खिड़की आ केवाड़ी के पाला से झांकत रहि स । सभ केहूं बारली के राहि में आपन आंखि बिछवले रहे । जइसे लागत रहे ऊ कवनो लड़ाई जीत के आवत बाड़ी ।\nऊ कवनो देस के लड़ाइयों जीत के अइती त एतना भीड़ ना होखित उनुका देखे खातिर । बाकिर ऊ त आपन आउर सभ परिवार के इजति लूटवा के आवत रही अब एह में भीड़ ना होखे ई कइसे होइत ?\nजब बारली आई0 एस0 सी0 में पूरा राज्य भर में सबसे जादे नंबर लिआइल रही त केहूं जादे आदमी उनुका के देखे ना आइल रहे चाहे अइसे स्वागत खातिर ना खाड़ रहले ।\nबीच में बारली रही । उनुकर दूनों हाथ सँवरी आ पमली के कान्हा प रहे । सँवरी आ पमली आपन – आपन कान्हा प राखल बारली के हाथ पकड़ले रहली आ दोसरका हाथ बारली के डाड़ के पीछे रहे ।\nतीनों एकदम गते – गते चलत रही जा । ऊ लोग के देखि के सभ लोग हंसे आ सीटी बजा – बजा के कुछु – कुछु बोले लागल, ‘‘वाह रे एगो के मरदे छोड़ देलस, दोसरकी कुंआरी माई बने के बिया आ तिसरकी के इजतिये लूटा गइल ।’’\nई लोग चुप – चाप चलत जात रहे । केहूं का बोले । पिताजी आ सरवन जमीन में धंसल जात रहले जा ।\nफेरू केहूं गाभी मरलस, ‘‘ई तीनों के सखियारों कहानी बना देलस । अरे, गोदाम में काहे गइल रहिस ? कहतीस त हमनी के खुले मैदान में…।’’\n‘‘अरे, बिटेसवा कइसे – कइसे कइलस तनी हमनियों के बताव ।’’\nई सभ सुनि – सुनि के ऊ लोग खून के घूंट पीयत रहले ।\nचलत – चलत बारली के घर आ गइल । माई आ नानी दुआर प खाड़ रही ।\nजइसे बारली आपन दुआरी प अइली माई उनुका के खींचि के घर के भीतरे घुसा देली ।\nजब सँवरी – पमली भीतरे जाये लगलीं जा त माई रोकली, ‘‘तू ही दूनों के चलते आजु बारली के इजति लूटा गइल हा । हमार दुआर प तू दूनों अब कबो मत अइहें स ।’’\nसुनते सँवरी – पमली खीसे लहरि गइली । पमली कुछ बोले के चहली त सँवरी उनुका के चुप करा के उनुकर हाथ पकड़ि के लवटि गइली ।\nबीच राही में पमली सँवरी के पकड़ि के फफक पड़ली, ‘‘सँवरी, हमार बारली का जवरे ई का हो गइल ? हमनी के जिनिगी दुख – दरद में बदलि गइल । हमरा आ तोहरा जवरे त ढ़ेर खराब ना भइल बाकिर बारली के जवरे केतना खराब भइल । हम कबो सोचले ना रहलीं कि अइसन कबो होई । हमनी के दुख तर हो गइल आ बारली के ऊपर हो गइल । हम त जान – बूझ के बदनांव भइलीं बाकिर बारली अनजाने में हेतना बदनांव हो गइली । अभी हमार घटना के साते दिन भइल कि आजु बारली…।’’\n‘‘हमनी के जिनिगी में गरहन लागि गइल । हमनी के एह तरे रोवब जा त बारली के, के सम्हारी ? चल s घरे ढ़ेर राति हो गइल बा ।’’ सिसकते बोलली सँवरी ।\nफेनु दूनों जानी अपना हिस्सा के दुख – लोर लेले घरे चलि गइली जा ।\nजीतन बिटेसवा के मारे गइल रहन बाकिर ऊ ना मिलल ।\nलता आपन लोर पोंछि के बारली के भींजल कपड़ा से मुंह पोछली । फेनु उनुका के पानी पीये के देली । बाकिर बारली एको बून पानी ओंठ तरे ना लगवली । असहीं उनुकर आंखि झर – झर लोर गिरत रहे । लोग आवत – जात रहले । बारली से पूछत रहले कुछु – कुछु । बाकिर उनुकर मुंह ना आंखि बोलत रहे दरद भरि – भरि के । सभ केहूं एक – क गो कोना में बइठी के रोअत रहे ।\nसभ खाना असहीं थके पड़ल रहे । केहूं के मुंह में अन्न के एगो दाना ना गइल । ऊ राति में कवनो हित – नाता ना अइलन बाकिर बारली के इजति माटी में मिलि गइल ।\nओही राति के सरवन आ जीतन थाना में गइले । दरोगा खइनी मलत रहले।\n‘‘रउरा अभी तकले एहिजा बइठले बानीं ? पौने एक बजि गइल । बिटेसवा के पकड़े गइनीं ?’’ सरवन पूछले ।\n‘‘डाक्टरी रिपोर्ट आई तब नू कारवाही होई ?’’ दरोगा निचला ओंठ में खइनी रखते कहले ।\n‘‘काल्हु ले रिपोर्ट ना आई तब तकले रउवा बिटेसवा के ना पकड़ब ? सच में पुलिस – दरोगा निकमिया होलनस । पुलिस के वरदी पहिरले से केहूं पुलिस ना बन जाला । पुलिस के अरथो रउआ जानत बानीं ?’’ जीतन खीस में बोललन ।\n‘‘तू जानत बाड़े त बताऊ पुलिस के अरथ ।’’ दरोगा पूछले ।\n‘‘पु’ से ‘पुरूषार्थ’, ल से ‘लिप्सा’ रहित आउर स से ‘सुरक्षा’ होला । बाकिर रउवा लोग में ना पुरूषार्थ बा, ना केहूं के सुरक्षा देब जा, खाली लिप्से में डूबल रहब जा…।’’ जीतन कहते रहन कि ऊ मेहरारू सिपाही आके दरोगा के रिपोर्टवाला कागज देत कहल, ‘‘सर, इजति लूटल के घटना सच बा । डाक्टर कहले हा कि पीड़िता के जवरे बहुत खराब व्यवहार भइल बा ।’’\nदरोगा रिपोर्ट पढ़लन । फेनु सरवन उनुका से मांगि के पढ़लन । ऊ डाक्टरी पढ़त रहले एहिसे जानि गइले कि बारली जवरे केतना खराब भइल बा । ऊ आंखि में लोर लेले कहलन, ‘‘बिटेसवा हम तोरा के जिंदा ना छोड़ब ।’’\n‘‘का लिखल बा भइया ?’’ पूछलन जीतन ।\n‘‘तू ना समुझबे ।’’ सरवन कहि के दरोगा से कहले, ‘‘अब चलब रउआ ।’’\nदरोगा , सिपाही, सरवन आ जीतन जीप में बइठि के बिटेसवा के दोकान देने गइले जा । दोकान में ताला लागल रहे । दरोगा ताला तूरि के भीतरे गइले ।\nओहिजा के एक – एक गो सामान बारली के जवरे घटल घटना के गवाही देत रहे । सभ सामान ओसहीं छिंटाइल रहे । दूनों भाई के बारली के एक – क गो चपल आ उनुकर समीज के फाटल थोड़ा सा कपड़ा मिलल । दरोगा ऊ सभ के सबूत के रूप में अपना लगे राखि लेलन । फेनु गोदाम आ दोकान में सरकारी ताला लगा के पूछत – पाछत बिटेसवा के घरे पहुंचलन ।\nओकर घरे के लोग ओह घरी तकले जागल रहे ।\nपुलिस के देखि के बिटेसवा के बाबू घबरा गइले, ‘‘का ह सरकार, रउवा एहिजा कहवां ?’’\n‘‘तोहार लइका कहवां बा ?’’\n‘‘ऊ त अभी तकले दोकान से आइले नइखे । हमनीं के ओकरे असरा देखत बानीं जा । का बाति बा ? हमार बिटेस ठीक त बा नू ?’’ माई के करेजा धक – धक करत रहे ।\n‘‘तोहार लइका एगो लइकी के इजति लूटलसा ।’’ कहि के दरोगा सभ घर में सिपाही के जवरे बिटेसवा के खोजले बाकिर ऊ ना मिलल । पुलिस चलि गइल ।\nबिटेसवा के माई – बाबू दुख में डूबी गइलन ।\nबिटेसवा के नयकी मेहरारू सास से पूछल, ‘‘माई जी, एहिजा पुलिस काहे आइल रहे ?’’\n‘‘हमार बेटा आ तोर मरद एगो लइकी के इजति लूटि के भागि गइल… ।’’\nअपना मरद के बारे में ई नीच बात सुनि के उनुका विश्वास ना भइल, ‘हमार मरद एगो पापी आ बलत्कारी हो गइल ? हमरा में का कमी रहे कि हमार मरद एगो लइकी के इजति तबाह क देलस । हमरा अपने मरदे से घिना हो गइल । हमार बिआह इंसान से भइल कि सयेतान से । हमार मरद हमार खूबसूरती के राते – दिन गुन गावत रहे आ आजु ऊ ऊ…।’ आंखि में लोर ले – ले ऊ सोचते – सोचते बेहोश होके गिरि गइली । हाला – हाली सास – ससुर उनुका के अस्पताल ले के भगले ।\nभर राति सरवन आ जीतन पुलिस का जवरे बिटेसवा के खोजते रहि गइले बाकिर ऊ का जाने केने लुका गइल रहे ।\nएने सँवरी – पमली आपन – आपन घर में बारली के इजति के अरथी निकलला के सोचि के खूब रोवत रही जा ।\nऊ चाहे सभ दुनिया का करीत ? बारली के चुप कराई आ दिलासा दिही । लोग त हमदरदी जता के चलि जाले बाकिर जेकरा ऊपर ई पहाड़ से भारी, परबत से ऊँचा, महासागरो से अधिका गहिरा आ मउत से बड़का दुख पड़ल बा ऊ उहे जानी दोसर केहूं नइखे जान सकत ।\nबारली के घरे मउतो से बड़का दुख पड़ल रहे ।\nदोसरा दिन भोरे चिचिया – चिचिया के अखबार बेचाये लागल, ‘आजु के ताजा खबर, आजु के गरमा – गरम खबर । एगो कवलेजिया लइकी के बलात्कार भइल नीमक – चीनी के गोदाम में…।’\n‘आई0 ए0 सी0 में सबसे जादे नंबर लियावे वाली लइकी के इजति लूटाइल…।’\nजे अखबार पढ़तो ना रहे उहो आपन चाह के पइसा से अखबार कीनि के पढ़ल । अखबार के पहिलके पेज प बड़का – बड़का अछर में छपाइल रहे –\n‘बी0 एस0 सी0 प्रथम के छात्रा का जवरे बलात्कार भइल राशन के गोदाम में …।’\nसभ केहूं अखबार मन लगा के पढ़त रहे । बारली जेतना बाति थाना में बोलले रही ऊ सभ चलीसा लेखा छपाइल रहे आ लोग ओकरा के भजन लेखा पढ़त आ सुनावत रहले ।\nसेयान लइका अपना में माने मंतरा लगावे लगलन स – ‘‘यार, बुझाता ऊ खुदे इजति लुटवावे गइल रहे ।’’ एगो लइका कहल ।\n‘‘हं संघतिया, आपन जवानी के जंग छोड़ावे गइल होई ।’’ दूसर कहल । त तिसरका हाली से बोलल, ‘‘ऊ हमनी से कहित त हमनियो के छोड़ा देती जा । हमनी के त बिटेसवा से सुन्नर आ कुंआरे बानी जा ।’’ सभ हंसे लगले स ।\nसयान लइकी :-\n‘‘बरलिया के अपना सुनरई प बहुते घमंड रहे । आछा भइल कि ओकर इजति लूटा गइल ।’’ एगो लइकी बोलल ।\n‘‘हं, सखी, ऊ अपना पढ़ाई का आगा हमनी के अंखे ना लगावत रहे । जे हसे सँवरी आ पमली । बड़ा ई तीनों के आपन सखियारो के ताव रहे । सभ ताव – फाव हवा हो गइल ।’’ दोसर बोलल ।\n‘‘ए सखी, आखिर इजति लूटाला कइसे ? चलल जाई कबो बरलिया से पूछे । आखिर हमनियो के कुछु जाने – बुझे के चाही नू ।’’ तीसरी बोल ल लइकी ।\n‘‘ए फलनवा के माई, बारली के नानी आ माई कतने रोअत बाड़ी जा हो ।’’ एगो मेहरारू कहल ।\n‘‘हं , फलनवा बो , देखऽ लु ना ऊ बरलिया तमऽ – तमऽ भइल रहे । हमरा त बुझाता कि ओकरा से आपन जवानी सम्हारल ना जात रहे एही से ऊ बिटेसवा लगे गइल आ उल्टे ओकरे के बदनांव करि देलस । ऊ त लइका ह झाड़ो मूती पातो मूती ।’’ दूसर मेहरारू बोलल ।\nमरद लोग :-\n‘‘भाई, लोचन बाबू के बेटी जवरे बड़ा खराब भइल ।’’ एगो आदमी कहल ।\n‘‘बाकिर का जरूरत रहे सेयान लइकी के समान लियावे के भेजे खातिर ।’’ दोसर आदमी बोलल ।\n‘‘हमनियो के लइकी बाड़ी स । उहो सभनी के कतहूं आवे – जाये प देखे के पड़ी । कब का हो जाई केहूं जानत बा ।’’ तीसर बोलल आदमी ।\nजेकर जेतना उमिर रहे ऊ सभ बुधी लड़ा – लड़ा के सोचत रहे ई कांड कइसे भइल ?\nपूरा गांव, सहर, जवार, पथार आउर पूरा दुनिया में बारली के खबर टी0 वी0 आ अखबार के जरिये पहुंच गइल । अधे – अधे घंटा प बारली के खबर टीभियो प खूब आइल ।\nबारली जवन कवलेज में पढ़त रही ओहिजा के मास्टर, दीदीजी, लइका आ लइकिन के बिस्वासे ना होत रहे। सभ केहूं बारली के घरे आइल । प्रिंसिपल मैडम खूब रोवत रही कि हमार चल्हांक छात्रा का जवरे ई का हो गइल ।\nभूसन अपने में तरंग – फड़ंग कइले रहले, ‘हम ऊ बदमसवा के मुआ देब जवन बारली के ई हाल कइलसा ।’ बाकिर जब ऊ बारली के सूरत देखले त उनुका हिमत ना भइल । ऊ आंखि में लोर ले ले बिना बारली से भेंट कइले ओहिजा से भाग गइलन ।\nबारली के दुख में सभ स्कूल – कवलेज बंद रहल । बिटेसवा के पकड़े खातिर कवलेज के लइका – लइकिन नाराबाजी कइलन स ।\nबारली के घरे लोग के आवाजाही लागल रहे । सभ केहूं के जवरे बारली के तीन ताला घरो रोवत रहे । ओकर ईंटे – ईंट रोवत रहे । हइसन अमीर घर के लइकी के कइसे इजति लूटा गइल ।\nनानी सड़क प के चिन्हल – चिन्हल आदमी के बोला – बोला के रो – रो के बारली के बात बतावत रही ।\nतीन – चारि गो मेहरारू बारली से खूब उलटि – पलटि के सवाल पूछत रहीस जेकर जवाब उनुका लगे ना रहे । माई आ नानी बारली से खोदि – खोदि के पूछे खातिर ऊ लोग के उसुकावत रही । ऊ लोग के बिखधर सवाल सुनि के बारली के आउर रोआई छूटे । खीसे ऊ उठि के अपना कमरा में चलि गइली ।\nसँवरी – पमली अइली । ऊ लोग के देखते बारली के माई भड़कि गइली, ‘‘तू दूनों फेरू आ गइलू स ?’’\n‘‘हमनी के बारली से भेंट करे आइल बानीं जा ।’’ भरले आंखि कहली सँवरी ।\n‘‘तूही दूनों के बदमासी के चलते आजु हमार नतीनी के ई दशा भइल बा । भागऽ सन एहिजा से ।’’ नानी दुरदुरा देली ।\n‘‘बारली के माई, ई दूनों के घर में घुसे मत दीहे । एगो कुंआरी माई बने के बिया आ दोसरी अपना मरदे के छोड़ि देले बिया ।’’ बइठल एगो मेहरारू बकल ।\n‘‘तू सरकारी माई बाड़ू त चुप रहऽ ।’’ पमली झरली ।\nअसहीं दूनों देने से तोरवा – मोरवा होत रहल ।\nएने बारली के मन में का जाने का आइल कि ऊ ऐनक के सीसा तूरि देली आ ओकरा से अपना पेट में घोंपे के सोचली । कुछु टूटल के आवाज सुनि के सरवन दउड़ के बारली के कमरा में अइले आ झट से उनुका हाथ से सीसा छिनि के फेंकलन, ‘‘तू आत्महत्या करत बाड़े बारली ?’’\n‘‘हमरा मरि जाये द भइया, हमरा मरि जाये द…।’’ बारली सरवन के गोड़ प गिरि के अछोधार रोये लगली ।\nसरवन उनुका के उठवले । लोर पोंछि के बइठा के समुझवलन, ‘‘पागल, आत्महत्या त बुड़बक लोग करेला । तू त बुड़बक ना नू हइस । हमार चल्हांक बहिन हइस ।’’\n‘‘ना भइया, अब हम जीयल नइखी चाहत । ई सभ मेहरारू हमरा से उहे सभ बात पूछत बाड़ी स । माई आ नानी हमरा से बोलत नइखी । अब जी के हम का…।’’ बारली रो – रो के कहत रही आ सरवन के करेजा छलनी – छलनी होत रहे ।\nएने सँवरी माई से कहली, ‘‘रउआ से बोलल आ कांटा से बाझल दूनों बरोबर बा ।’’\nतबहीं लता अइली । अइसे सँवरी – पमली से माई – नानी के जुझते देखि के ऊ भउजी के डंटली आ ऊ लोग के घर में जाये देली ।\nसरवन ऊ लोग के देखि के कहले, ‘‘देख बारली, तोर जान – परान आ गइली स ।’’\nफेरु ऊ आपन लोर पोंछि के बइठका में अइले जहवां माई – नानी मेहरारू के जवरे बइठल रही जा । ऊ माई से कहले, ‘‘तू ई लोग जवरे बइठि के बारली के आउर सिकाइत बतियावत बाड़े । ऊ अभी – अभी मरे जात रहे ।’’\n‘‘आजु काहे मरत बिया । काल्हुये रेलवई में कटि जाइत…।’’ नानी कहली त सरवन खीसि भूत हो गइले, ‘‘खबरदार नानी, जवन तू हमार बहिन के बारे में अइसन बोलले त । हम भूला जइबि कि तू हमार नानी हइस ।’’\nलता सरवन के डंटली, ‘‘बुढ़ – पुरनिया नानी से असही बोलल जाला, सरवन।’’\n‘‘फुआ, ई लोग के बाति से बारली आपन पेट में सीसा घोंपे जात रहे ।’’ रो पड़लन सरवन ।\n‘‘आछा रहित कि ऊ मरि जाइत । हेतना हमनी के बदनांवी त ना होइत ।’’ माई नफरत से कहली ।\n‘‘भउजी, तू अपने बेटी के बारे में अइसन बोलत बाडू । तू ओकर माई नू हऊ । बेटी के दरद तोहरा नइखे बुझात । तोहरा त ओकर लोर पोंछे के चाहीं । आउर ऊपरे से तू झूठो के सँवरी – पमली के लगानी लगावत बाड़ू ।\n‘‘आ माई जी, रउआ त एकदम सठिया गइल बानीं । सड़क प से आदमी बोला – बोला के बारली के बात बतावत बानीं आ चिचिया – चिचिया के रोवत बानीं । असहीं कइल जाला । रोये के बा त मन में रोई । ढे़र चिचिया – चिचिया के रोअला से रउवा के आछा कहाई ।’’ खीस में लता एके लउर से माई आ नानी के हांक देली ।\n‘‘चलऽ तू लोग इहवां से फुटऽ ।’’ सरवन ऊ सभ बइठल मेहरारू से कहले ।\n‘‘हमनी के बारली के लोर पोंछे आइल बानी जा ।’’ एगो मेहरारू कहल ।\n‘‘बारली के लोर पोंछे खातिर ओकर बाप – भाई जीयत बा । जा एहिजा से लोग । ना त हम भुला जाइब कि तू लोग हमार मोहल्ला के चाची – दादी बाड़ू जा ।’’ सरवन गरजलन त सभ मेहरारू घरे के राह धइलीस ।\nएने बारली खूब रोवत रही, ‘‘हम मरब, मरब । अब हम ई बदनामी लेके ना जीयब…।’’\nसँवरी, बारली के चुप करावत रही । सीसा से उनुकर एक – दू गो अंगुरी कटि गइल रहे । ई देखि के पमली आपन अंगुरी से ओहिजा चीप देली कि खून ना बही । बाकिर पमली के हाथ बारली हटा देली, ‘‘बह जाये द ई खून के आखिर इहो त अशुद्ध हो गइल बा ।’’\n‘‘कइसे बह जाये दीही खून हम ।’’ पमली तड़पि के दोबारा अंगुरी से दाबते सँवरी से कहली, ‘‘सँवरी, फुआ से डिटोल आ रूई मागं के लियावऽ ।’’\nसँवरी डिटोल ले अइली । रूई ना रहे । पमली आपन अंगुरी से डिटोल लगा दिहली । डिटोल लगावते बारली के कटल अंगुरी खूब छनछनाये लागल । पमली आपन सूती ओढ़नी के तनी सुनी फाड़ि के बारली के कटल अंगुरी में बान्हि देली ।\nबारली प त मरे के भूत सवार भइल रहे । खाली कहस हम मरब – मरब ।\nसँवरी कवनो उपाय ना देखि के उहे सीसा बारली के हाथ में धरा देली, ‘‘तोहरा मरे के मन करत बा नू त ल ई सीसा एकरा के आपन पेट में घोंपि लऽ । आ तोहरा बाद हम आउर पमलियो घोंपि लेब जा ।’’\n‘‘तू लोग काहे मरबू जा ?’’ सीसा लेत पूछली बारली ।\n‘‘तोहरा खातिर ।’’ पमली जब कहली त बारली सीसा फेंकि के उनुका के अंकवारी में भरि के खूब रोये लगली ।\nसँवरी आ पमली जवन होतना देर से आपन – आपन आंखि में लोर लुकववले रही जा ऊ बहरी आ गइल ।\nरोअते – रोअते कहली बारली, ‘‘जानत बाड़ू जा हमार माई आ नानी हमरा से छुआत नइखी जा। दूरे से खाड़ होके उहे सभ पूछत बाड़ी लोग । कहत बाडी़ जा कि हम अशुद्ध हो गइल बानीं । एकरा छुअला से हमनी के पाप लागि जाई । बतावऽ सँवरी, पमली, माइये नू हमरा के समान लियावे के भेजले रही । हम ऊ कुतवा के आगा कतने रोअली, छटपटइली बाकिर ऊ एक ना सुनल हमार आ इ….।’’ कहि के बारली आउर रो पड़ली । फेनु ऊ पमली से अलगा होके कहली, ‘‘तू लोग हमरा लगे मत आवऽ । हमरा के छुअ मत ना त तूहूं लोग के पाप लागि जाई । तू दूनों जानी अशुद्ध हो जइबू जा ।’’\nसँवरी के आउर लोर गिरि गइल । ऊ बारली के अंकवारी भरि लेली, ‘‘जे तोहरा के पापी आ अशुद्ध कहत बा ऊ खुदे दिल के पापी आ आपन आत्मा से अशुद्ध बा । सरवन भइया तोहरा के छुअले हा त का ऊ अशुद्ध हो गइले ? अगर तोहरा छुअला से हमनी के अशुद्ध हो जाइब जा त तोहरा के बेरि – बेरि छुअब जा ताकि तोहार अशुद्धि हमनी के मिलि जाओ आ तू फेरू से शुद्ध हो जा ।’’\n‘‘फुआ त हमरा सोझा आवते नइखी । मर जाये द हमरा के ।’’\n‘‘ई तू गलती सोचत बाड़ू, बारली । लता फुआ तोहरा के बहुते जादे मानेली । ऊ त खुद तोहरा खातिर कतने रोवत बाड़ी । तोहरा से त पहिले हमरा मरि जाये के चाहत रहे ई कलंक लेके । आजु हम तोहरा के किरिया धरावत बानीं । अब तू कबो मरे के मत कहि ह ।’’ बारली के पीठ सोहरावते कहली पमली ।\n‘‘हम तोहरा खातिर जीहीं आ तू हमरा खातिर, बाकिर हमनी के जीयल जाई काहे खातिर ?’’ बारली के सवाल के जवाब सँवरी दिहली, ‘‘आपन – आपन जिनिगी खातिर ।’’\nतबहीं एक प एक बारली के आंखि का आगा अन्हेरा छावे लागल आ ऊ सँवरी के छोड़ि के गिरे लगली । ऊ भूइंया प गिरती कि एकरा से पहिले झट से पमली उनुका के रोकि लेली ।\n‘‘सँवरी घबरा गइली,’’ आंखि खोलऽ बारली।\nबारली के दूनों आंखि मूंदाइल रहे । पमली उनुका के भूइंया प लेके बइठते सँवरी से कहली, ‘‘सँवरी, हाली से जाके फुआ आ चाचा जी के लिआवऽ। बुझाता ई बेहोश हो गइल बाड़ी ।’’\nसँवरी दउरि के गइली । बीच राही में माई आ नानी मिलि गइली । सँवरी ओह लोग से बारली के बेहोश होखे के बाति कहली ।\nऊ लोग एक सुर में बोलल, ‘‘भले ऊ मरि जाई त आछा रही ।’’\nसँवरी के करेजा फाटि गइल । ऊ लोर पोंछते लता लगे गइली । सभ केहूं दउरि के आइल ।\nबारली पमली के गोदी में बेहोश पड़ल रही । सरवन उनुका के गोदी में उठा के पलंग प सूता देलन ।\nलता उनुका के चादर ओढ़ावत बोलली, ‘‘भइया, कवनो डाक्टर के लियावऽ।’’\nजीतन पिताजी के रोकि के खुदे डाक्टर लियावे गइलन।\nबारली के ई दसा प सभ जना के लोर बहत रहे । बिटेसवा आपन दरिन्दगी के एक क गो नमूना बारली प निकलले रहे । जेकर सदमा से ऊ बेहोश हो गइल रही । पिताजी चाहे भइया के बोली नीन में सुनते ऊ उठि के बइठ जात रही बाकिर आजु ऊ ओह लोग के सामने एगो छोट लइकी लेखा बेखबर सूतल रही ।\nडाक्टर आला से बारली के जांच कइलन । फेनु उनुकर बांहि में एगो सूई देले । दवाई के पुरजी लिखि के लता के समुझा देलन ।\n‘‘डाक्टर साहेब, एकरा होश कब आई ? हमार बेटी ठीक हो जाई नू ?’’ पिताजी उदासे पूछलन ।\n‘‘दू – तीन घंटा में एकरा होश आ जाई । चिंता मत करीं । राउर बेटी बहुते जल्दी ठीक हो जाई ।’’\n‘‘डाक्टर साहेब, बारली काहे बेहोश हो गइल हिया ?’’ पूछले जीतन ।\n‘‘जवन लइकी का जवरे अइसन नीच काम होई त ओकरा सदमा लगबे करी । बाकिर रउआ सभे बेरि – बेरि उहे बात एकरा से मत पूछब जा । आ ना कवनो बाहरी आदमी से एकरा मिले देब । ऊ उल्टा – सीधा एकरा से पूछी त उहे बात एकर माथा में घूमत रही । ई कपड़ा कइसन बान्हल बा ?’’ बारली के अंगुरी में पमली के ओरहनी वाला कपड़ा देखि के पूछले डाक्टर ।\n‘‘बारली के अंगुरी कटि गइल रहे त हम बान्ह देले रहली ।’’ पमली बतवली ।\nडाक्टर ऊ कपड़ा खोलि के आपन मलहम पट्टी क देलन । फेरू बारली के दूसर बांहि में टेटनस के एगो सूई देलन ।\n‘‘लोचन जी, राउर लइकी बहुते कमजोर हो गइल बिया । एकरा खाये – पीये प धेयान राखब । एकरा के कबो अकेले जन छोड़ब । ऊ बाति भोरावे खातिर बारली से हंसत – बोलब जा ।’’ डाक्टर सँवरी – पमली के देखि के पूछले, ‘‘इ के ह ?’’\n‘‘बारली के पकिया सखी ।’’ लता बतवली ।\nडाक्टर ऊ लोग भीरी जाके कहलन, ‘‘ई दुख के गहिरा में से तूही लोग बारली के बहरी निकलबू जा ।’’\n‘‘डाक्टर साहेब, हमार सखी ठीक हो जइहे नू ?’’ भरले आंखि पूछली सँवरी आ पमली ।\nपिताजी उनुकर फीस पूछलन ।\n‘‘लोचन बाबू, फीस का देब रउआ । जहवां तकले हमरा इयाद बा आजु तक बारली के सरदी -बोखार ना भइल रहे । बाकिर आजु ई दसा हो गइल एकर । केस बड़ जाई त वकील में कतने रोपेया झोकाई । बारली के हाल प हमरा बहुते दुख होता ।’’\nडाक्टर के बाति प लता कहली, ‘‘डाक्टर साहेब, रउआ दुख जतावत बानीं आ ऊ…।’’ कहते ऊ लोरा गइली ।\n‘‘आजु तकले त हम डाक्टर होके ना समुझनी कि लइका आ मरद काहे कवनो लइकी आ अवरत के इजति लूटेलसन ?’’ कहि के डाक्टर चलि गइले।\nपाछा से पिताजी आ भइया गइले।\nलता, सँवरी आ पमली बारली लगे आके बइठि गइली जा। केहूं के रोअल बंद ना होत रहे। सभ कुछ हो जाला बस एगो इयादे रोआवे खातिर रह जाला।\nकतहूं से फोन आइल । दोसर कमरा में जाके लता फोन उठा के कहली, ‘‘हलो …।’’\nदोसर देने से आवाज आइल, ‘‘बारली के इजति कइसे लूटाइल हा ?’’\nएतना सुनते लता के देहि में आगि लागि गइल आ ऊ खीस में फोन पटक के खूब रोये लगली । फोन दू टुका हो गइल ।\nधड़ाम के आवाज सुनि के सँवरी आ पमली ओहिजा दउरि के अइली जा । पमली फोन उठा के रखली । सँवरी पूछली लता से, ‘‘फुआ, तू फोन काहे पटक देलू हा ?’’\n‘‘काल्हु से खाली एके बात के फोन आवत बा कि बारली के इजति कइसे लुटाइल हा ? का हम देखे गइल रहलीं । सभ केहूं के ई एगो मजाक बुझाता । केहूं एको हाली ना सोचेला कि जेकरा जवरे ई हादसा होला ओकरा तन – मन प का बितेला ? ऊपरे से सभ केहूं हंसत बा बारली प ।\n‘‘कवनो लइकी दोसर लइकी के ठाठ – बाट से बिआह होत देखि के कहेली स चाहे सोचेली स कि हमरो अइसनके बिआह होइत । चाहे लइकी के पेयार करत देखि के उहो सभनी के पेयार करे के मन करेला । बाकिर कवनो लइकी के इजति लूटल के बाति सुनि के कवनो लइकी ई ना कहेलीसन कि हमरो इजति लूटा जाये । कबो एकर सपनो ना देखिहऽ सन । खुद हम ई बात नइखी कहत । बारली आ हम एगो लइकिये नू बानीं जा । बस फरक एतने बा कि हमनी के फुआ – भतीजी बानीं जा । बारली के जवरे जवन भइल अगर हमरा जवरे होइत त हमार जान अखरेरे चलि जाइत । बारली के सामने हमरा से जाइल नइखे सपरत ।\n‘‘ई सभ देखि – सुनि के हर लइकी के सावधान आ होशियार रहे के चाहीं ताकि ओकरा जवरे ई सभ ना होखे । बारली के नानी आ माई एकरे के दोस देत बाड़ी जा । नानी हमेशा बारली के आही रे हमार सुन्नर नतीनी सुन्नर नतीनी कहत रही आ अब खाली ओकरा के मरे के कहत बाड़ी । नतिन दमाद के पहिरावे खातिर सोना के अंगुठी रखले बाड़ी । का अब बारली के बिआह होई ? भउजी एको बेरि बारली के आपन छाती से लगा के ओकर लोर ना पोंछली हा । आपन खून से त आछा तू दूनों जानी बाड़ू जा जवन बारली के एहसास करवावत बाड़ू जा कि हम तोहरा जवरे बानीं ।’’ लता डहक – डहक के रोअत रही।\n‘‘फुआ, हमनी के बारली के हर कदम प जवरे बानीं जा । हमनी के गिरेनी जा त ऊ सम्हारेली आ जब आजु ऊ मोती के माला अइसन टूटि के छितराइल बाड़ी त हमनिये के उनुका के जोड़ब जा । हमनी के एक दोसरा के सुख – दुख में हमेशा साथ रहेनी जा । हमनी के बारली के अइसे ना छोड़ब जा ।’’ पमली धीरज धरवली ।\n‘‘दू दिन भइल जब हम बारली के पुलिस बने खातिर सभ बाति बतावत रहलीं । का अब ऊ पुलिस बनीं ? ई दुनिया के लोग ओकरा के कुछु ना बने दीहीं । ओकर सभ सपना धूरि में मिलि गइल । केहूं ओकरा के देखते ई ना पूछि कि तू केतना पढ़ल बाड़े ? बलुक ई पूछि कि तोर इजति कइसे लुटाइल हा ? तब बारली का कहीं ? कुतवा बिटेसवा आपन मरदानगी के लेबुल हमार बारली प साट देलस । काल्हु से केहूं के मुंह में अन्न के एगो दाना नइखे गइल । बारली के आंखि से झरना अइसन हदऽ – हदऽ लोर गिरत बा । ओकर आपन कपड़ो के खेयाल नइखे । ई घर में ओकर हंसी बरसत रहे अब खाली रोआई सुनाता । सरवन आ जीतन हमरा लगे आके कतने रोअत बाड़े स । भइया ओकरा के आपन बेटा लेखा मानत रहले । खाली इहे कहसु बारली हमार खूबे नांव करीं । ऊ कतने लोर गिरावत बाड़े । मन करत बा हमही जहर खाके मरि जाई । बारली के लोर हमरा से देखल नइखे जात ।’’ लता सिसिकत रही ।\n‘‘फुआ, तू त पढ़ि – लिखि के ई बाति मत कहऽ। अब तोहरे सभे केहूं के सम्हारे के बा ।’’ सँवरी लता के पोंछली लोर ।\n‘‘तू लोग दू – चारि दिन बारली के जवरे रह जा त ओकर मन बदली ।’’ लता सँवरी के हाथ पकड़ि के कइली निहोरा त ऊ बोलली, ‘‘फुआ, ई तोहरा कहे के ना पड़ी । हमनी के ई बात घरही से सोंचि के आइल बानीं जा । बारली लगे चलल जाओ अब उनुका होसो आई ।’’\nतीनों जानी बारली लगे अइली । ऊ बेहोसिये में कपार प हाथ धके कहली, ‘‘दरद…।’’\nलता बाम आ ठंडा तेल ले अइली । ऊ बारली के मूड़ी आपन गोदी में राखि के माथ प बाम आ कपार में ठंडा तेल लगा के जाते लगली । बारली के हाथों – गोड़ लहरत रहे । सँवरी आपन हाथ से उनुकर हाथ रगड़े लगली आ पमली आपन ओरह्नी से दूनों गोड़ । तीनों में केहूं के लोर थमात ना रहे ।\nबारली के जब होश आवे लागल त लता के लोर बारली के मुंदाइल आंखि प पड़ि गइल । ऊ लता के हाथ आपन कपार प से हटावते कहली, ‘‘फुआ, तू रोवत बाड़ू ?’’\n‘‘ना रे आंखि में फतिन्गी पड़ी गइल हिय ।’’ लता झूठ बोलि के आपन लोर पोंछि देली ।\nहाली से सँवरी आ पमलियो आपन लोर पोंछि लेली जा ।\nलता बारली के मूड़ी तकिया प राखते कहली, ‘‘अभी हम रोटी बना के ले आवत बानीं त खा के दवाई खा लीहे ।’’ कहि के ऊ चुहानी घर में चलि गइली ।\nऊ तुरंते रोटी – भुजिया बना के ले अइली आ सँवरी के देते कहली, ‘‘सँवरी, बारली के खिया द आ जवरे तूंहू दूनों जानी खा लीह । हम जानत बानी तू हो लोग काल्हु से कुछु ना खइले होखबू जा ।’’\nपमली बारली के उठा के बइठवली । ऊ खाना ना खाइल चाहत रही । सँवरी उनुका के समुझा के कसहूं खिअवली । लता घर भर के लोग के रोटी – भुजिया खाये के दिहली बाकिर केहूं ना खाइल ।\nमुंह बा के खाना आ दवाई खइला से बारली के चिराइल गाल चचरा के दुखाये लागल आ ओठ लगे से खून बहे लागल । सँवरी दूनों जगहा मलहम लगा देली ।\nबारली आपन छाती प हाथ राखि के कहली, ‘‘एहिजो लहरत बा ।’’\n‘‘तू अपने से लगा लऽ ।’’ सँवरी बारली के मलहम धरा देली ।\n‘‘ऊ त लइका होके छू देलस । तूही दवाई लगा दऽ।’’ बारली बोलली ।\n‘‘पमली, केवाड़ी बंद करऽ । बारली, तू सूतऽ ।’’ सँवरी हाथ में मलहम लेले बोलली ।\nपमली केवाड़ी बंद क के बारली लगे आ गइली । सँवरी सोचली कि बारली के छाती लगे एक दू जगहा कटल होई बाकिर जब ऊ कपड़ा उघार के देखली त हिल गइली । गरदन से लेके पेट तक नोह के चिराइल रहे । जइसे बुझात रहे कि कवनो शेर आपन शिकार प बेदरदी से झपाटा मरले बा । ई देखि के सँवरी – पमली आपन – आपन लोर रोक ना सकली ।\nसँवरी जइसे – जइसे मलहम लगावत रही ओइसे – ओइसे बारली के लहरत आ दरद होत रहे । जवन उनुका बरदास के बाहर रहे । ओह घरी बारली बिटेसवा के अजगर साँप लेखा इयाद क के आपन तकिया भिंजा देली ।\nसँवरी आपन लोर से उनुकर लागल सभ मलहम धो देली । फेनु बरदास क के ऊ दुबारा मलहम लगवली आ केवाड़ी लगे आके बिलिख पड़ली ।\n‘‘मत रोअ सँवरी, ऊ हरमिया बारली का जवरे कतने नीचता से पेश आइल बा ।’’ आंखि में लोर भरले पमली चुप करवली सँवरी के ।\n‘‘हमरो मरद हमरा के मारत रहे बाकिर अइसन हाल कबो ना कइले रहे । केसर, माधव आ बिटेसवा का चलते हमनी तीनों केहूं के जिनिगी बरबाद हो गइल ।’’\n‘‘तू अपना मरद के नांव लेत बाड़ू ?’’ पमली टोकली ।\n‘‘ओइसन मरद कवन काम के जवन आपन बाचा गिरा देलस आ हमरा के होतना मारत – पीटत रहे ।’’ सँवरी बाचा के इयाद में तड़पि गइली ।\nरोअल के आवाज सुनि के बारली सूतले कहली, ‘‘तू दूनों जानी हमरा खातिर रोवत बाड़ू जा ?’’\n‘‘ना हो हमनी के नइखी जा रोवत ।’’ पमली बारली लगे आवते कहली ।\nदू – तीन घंटा बाद लता जबरदस्ती बारली के दूध पियवली । एकर नतीजा भइल ऊ लता आ बिछवना प भभऽ – भभऽ ओका दिहली । लता उहे हाल में सभ कए साफ कइली । बारली के साफ कपड़ा पहिरा के खुदे बिछवना फीच – फांच के नहइली ।\nबारली के एक – दू बेर आउर कए भइल । पमली ओह डाक्टर ले दवाई लिया के बारली के खिअवली । राति में उनुका के सभ दवाई खिया के सँवरी – पमली उनुका अगल – बगल सूत गइली जा । नीन में सपना देखते – देखते बारली उहे गोदाम वाला सपना देखे लगली । डेरा के ऊ सँवरी के पकड़ि लिहली । जइसे ऊ सपना में रोवत रही ओइसे सुतला में रोये लगली आ हांफते चिचिया के उठि के बइठि गइली, ‘‘ऊ आवत बा… ऊ आवत बा…।’’\nउनुकर चिल्लाहट सुनि के सँवरी आ पमली घबराइले उठली, ‘‘का भइल हा बारली ?’’ फेरू सँवरी के नजर आपन बेलाउज प गइल जवन भींजल रहे । ऊ जानि गइली आ बारली के पानी पिया के सुतवली जा ।\nबारली फेरू सपनाए लगली, ‘‘हमार इजति… हमार इजति…।’’ कहि के ऊ जागि गइली आ पसेना से भींजल ऊ पमली के पकड़ि के खूब रोये लगली ।\nघबड़ाइले सँवरी आ पमली फेनु जागि गइली जा । सँवरी बारली के लोर आ पसेना पोंछली, ‘‘बारली, तूँ ऊ बात भुलात काहे नइखू ।’’\n‘‘हम जब आंखि बंद करत बानीं त बुझाता कि ऊ फेरू से आवत बा । हम जेतना ऊ बात भुलाये के सोंचत बानीं ऊ ओतने इयाद आवत बा । अब हम कइसे परीछा देब ? ओकरे दिन – राति तइयारी करत रहलीं । अब हम कइसे पुलिस बनब ? एगो इजति लुटला का चलते हमार सभ भविष्य चउपट हो गइल । हम का करीं ?’’ कहि के बारली आउर रोये लगली ।\n‘‘देखऽ बारली, तू अतना रोअबू त तोहार आंखि खराब हो जाई । तू सूतऽ हमनी के तोहार रखवारी करब जा ।’’ पमली कहि के बारली के फेनु ठोंक के सूतवली आ आंखि में लोर लेले खुदे जागल रहली ।\n‘‘अइसे बारली के जवरे काहे भइल, सँवरी ?’’\n‘‘देखऽ, पमली, हमनी के रोअल देखि के ई आउरी रोइहें। तू चुप रहऽ।’’ सँवरी पमली के पोंछली लोर ।\nबारली जेने करवट फेरस ओने से सँवरी आ पमली उनुकर बार सोहरावते उनुका के सुतावत रही ।\nऊ लोग बइठले राति काटि देलस ।\nविजय पर्व ( भोजपुरी उपन्यास, भाग –4)\nविजय पर्व ( भोजपुरी उपन्यास, अंतिम भाग )


सितम्बर 22, 2016 जिउतिया, जीवित्पुत्रिका, रामरक्षा मिश्र विमल\n(-अबकी 23 सितंबर 2016 के जिउतिया व्रत पड़ल बा. एह मौका पर पहिले से प्रकाशित आलेख कुछ नया चित्र का साथे दुबारा दिहल जात बा. एह चित्रन का साथे विमल जी लिखले बानी कि एह तरह के लेखन आ सामग्रियन के जुटावे आ प्रदर्शित करे के पीछे हमार एकही मतलब रहेला- ओह लोगन तक भोजपुरी संस्कृति के पहुँचावल जे अपना थाती के देखी त एक बार भावुक हो जाई आ अपना बाल-बच्चा के बड़ा उत्साह से अपना भा अपना पुरनियन का अनुभव का साथे जोरिके बताई. काल्हु नेट पर नोनी के सागो खोजला पर लोगन के मिल जाई त हम भोजपुरियन का सङे चिपकल गँवार शब्द के ध्वनि कुछ कमजोर होई.- संपादक)\nशास्त्रन में जिउतिया के जीवित्पुत्रिका नाम से जानल जाला. सामान्य रूप से शास्त्रन का अनुसार कुआर (आश्विन) महीना के अन्हरिया (कृष्ण पक्ष) में सप्तमी से रहित अष्टमी के एकर अनुष्ठान कइल जाला.(विशेष स्थिति में शास्त्र-वाणी का हिसाब से निर्णय लियाला.)मेहरारू लोग बेटा खातिर “जिउतिया” से बड़ ब्रत ना मानेलिन. चिरंजीवी संतान खातिर स्त्री लोग एह ब्रत के करेली.\nजिउतिया के ब्रत निर्जला आ निराहार रहिके कइल जाला. साँझि खा जीवित्पुत्रिका माई के साथ-साथ कुश के राजा जीमूतवाहन के एगो आकृति बना के पूजन कइल जाला. कई गो स्त्री मिलि के एक साथ पूजन करेलिन. अगिला दिन नवमी में अन्न-जल से पारन कइल जाला. जिउतिया के सँझवत के नहा-खा होला, जब नहा-धो के नीके शुद्ध भइला का बादे बिना प्याज-लहसुन के बिल्कुल शाकाहारी सात्विक खाना खाइल जाला. सँझवते के जइ गो लइका रहेले सन तइ गो ओठघन बनावल जाला आ चूल्ही का जरी ओठँघा दिहल जाला. ओठँघवले का कारन ओकर नाँव ओठघन परल.\nआजु के दिन के खास सब्जी सतपुतिया होले. नोनी के साग आ मँड़ुआ के रोटिओ आजु खास करके खाइल जाला. खाए से पहिले चिल्हो-सियारो खातिर सतपुतिया के पतई पर खाना धइके बाहर कहीं फेंड़ का नीचे भा छत पर राखि आवल जाला. पारनो का दिन ई काम कइल जाला. अगिला दिन साँझ खा जिउतिया के कथा सुनला का बाद बरियार के पौधा सामने रख के बरती लोग कहेलिन-“ए बरियार त का बरियार, जाके राजा रामचंद्र से कहिहऽ कि फलाना (बेटा के नाँव धइके) के माई खर जिउतिया कइले बाड़ी, गंगा नहइले बाड़ी, दही भात खइले बाड़ी.”\nएक बेरि नैमिषारण्य में रहेवाला ऋषि लोग संसार का कल्यान खातिर सूत जी से आग्रह कइले कि कराल कलियुग में लोगन के लइका कइसे दीर्घायु होइहें सन एकर कवनो उपाय बताईं. तब सूत जी कहले कि द्वापरो में ईहे सवाल लेके कुछ महिला लोग गौतम जी के पास गइली तब ऊ द्रौपदी के चर्चा करत आपन बात शुरू कइले. गौतम जी कहले कि रउँवा सभसे हम उहे बात कहबि जवन पहिले से सुनले बानी. जब महाभारत युद्ध के अंत हो गइल त अश्वत्थामा का कारन पुत्रशोक से व्याकुल द्रौपदी अपना सखियन का सङे धौम्य मुनि का पास गइली आ बच्चन के दीर्घायु होखेके उपाय पुछली. धौम्य जी कहलीं- सतयुग में साँच बोलेवाला आ सभके एक आँखि से देखेवाला एगो राजा रहन, जेकर नाम रहे- जीमूतवाहन. एक बेर राजा अपना पत्नी का सङे ससुराल गइल रहन. एक दिन आधा रात खा उनुका कवनो मेहरारू के जोर-जोर से रोवे के आवाज सुनाइल. राजा उनुका पँजरा गइले त देखले कि उनकर बेटा मर चुकल रहे. राजा जब कारन कारन पुछले त ऊ बतवली कि एगो गरुड़ रोज आके गाँव के लइकन के खा जाला. राजा से बर्दाश्त ना भइल. ऊ ओहिजा गइले जहाँ रोज गरुड़ गाँववालन के भेजल एगो लइका के खा जात रहे. अगिला दिन राजा अपनहीं गइले. समय पर गरुड़ अइले आ राजा पर टूट परले. जब उनकर बाँया अंग खा गइले त राजा झट से आपन दहिना अंग गरूड़ का ओरि कऽ दिहले. गरुड़ अचरज में परि गइले, पुछले – तू कवनो देवता हवऽ का ? राजा कहले कि रउरा खइला से मतलब बा नू ? मन भर के खाईं, एह तरह के बातन से का फायदा बा ? गरुड़ राजा से प्रभावित भइले आ उनुका कुल खानदान के बारे में पूछे लगले. राजा बतवले कि हमरा माई के नाँव शैव्या आ बाबूजी के शालिवाहन हऽ आ हमार जन्म सूर्यवंश में भइल बा. राजा आपन नाँव जीमूतवाहन बतवले. गरुड़ राजा के दयालुता पर बड़ा खुश भइले आ कहले कि बर माँगऽ. राजा कहले कि हमरा के इहे बर दीं कि रउँवा जतना प्राणियन के खइले बानी ऊ सभ लोग जिंदा हो जासु आ अब से लोग ज्यादा दिन तक जिंदा रहसु. अतना सुनते गरुड़ अमृत ले आवे खातिर स्वर्ग चलि गइले आ अमृत ले आके सभ हड्डियन पर बरिसवले. सब लइका जी गइले सन. तब ओह खुशी का माहौल में गरुड़ जी राजा के एगो अउरी बरदान दिहले – आजु कुआर (आश्विन) के अन्हरिया (कृष्ण पक्ष) में सप्तमी से रहित अष्टमी बा. आजु तू एहिजा के प्रजा के जीवनदान दिहलऽ, एहसे अब से ई दिन ब्रह्मभाव हो गइल बा. अमृत देके जियावेवाली माई दुर्गा के एगो नाँव जीवित्पुत्रिका हऽ. अब से जवन भी स्त्री आजुके दिन जीवित्पुत्रिका माई के साथ-साथ कुश के “राजा जीमूतवाहन के एगो आकृति” बनाके पूजा करी आ अगिला दिन नवमी में पारन करी, ओकर बंश बढ़त जाई आ फूलत-फलत जाई. द्रौपदी जी धौम्य मुनि से एह ब्रत के बारे में सुनिके अपना सखियन का साथे जाके ई ब्रत कइली.\nगौतम जी कहले कि एह ब्रत का बारे में एगो चिल्ही सुन लेले रहे आ ऊ अपना सखी सियारिन के बतवलसि. दूनो एह ब्रत के कइली सन बाकिर सियारिन से भूखि बर्दाश्त ना भइल, ऊ जाके मांस खा लिहलसि. एकर फल ई भइल कि मरला का बाद दूनो के जनम एकही घर में भइल. सियारिन राजा के जेठ बेटी भइलि आ चिल्ही छोट. बड़की के बियाह काशीराज से आ छोटकी के उनुका मंत्री से भइल. बड़ी जानी के जवन भी संतान होखे ऊ मर जाय आ छोट जानी के बाल-बच्चा सुघर-साघर आ सकुशल. ई देखिके रानी के बहुत जलन होखे, कई बेर त ऊ मंत्री के लइकन के मरवावे के कोशिशो कइली, बाकिर नाकाम रहली. अंत में एक दिन उनकर छोट बहिन उनका के पूर्व जन्म के बात इयाद करवली. रानी बहुत पवित्रता का साथ एह ब्रत के कइली आ ब्रत का प्रभाव से उनकर संतान जीवित रहे लगली सन. उनकर कई गो बेटा बड़ होके बड़े-बड़े राजा भइले सन. सूतजी कहलीं कि जवने स्त्री चिरंजीवी संतान चाहत होखे ऊ विधिपूर्वक एह ब्रत के जरूर करे.\nअनऽत (अनंत चतुर्दशी) के शुभकामना\n2 thoughts on “जिउतिया (जीवित्पुत्रिका) : चिरंजीवी संतान के ब्रत”\nJAIKISHOR SHARMA कहते हैं:\nसितम्बर 22, 2016 को 9:09 पूर्वाह्न पर\nबहुत बढिया सर। रउवा अईसन लोग के कारण हमनी के संसकृति कभी धुमिल ना होई। आवे वाला पिढी भी याद रखी। आशिवार्द दीही के हमनी के आपन संसकृति के साथ आगे बढी सन। प्रणाम\nसितम्बर 22, 2016 को 9:12 अपराह्न पर\nधन्यवाद।बाकिर सभसे ज्यादा महत्वपूर्ण बाटे प्रतिक्रियात्मक टिप्पणी।\nहमार का भोजपुरी के सभ सेवक के आशीर्वाद आप जइसन प्रतिभाके इंतजार कर रहल बा।


हुआवेइ Mate 10 Price in India, Full Specs - 25th May 2020 | Digit\nहुआवेइ Mate 10\nRelease Date : 01-Oct-2017\nPrice : 53,990\nCurrent Best Price of हुआवेइ Mate 10 is ₹ 0\nहुआवेइ Mate 10 Specifications\nमॉडल : Mate 10\nरंग : Mocha Brown, Black, Champagne Gold, Pink Gold\nउत्पाद के नाम : Huawei Mate 10\nDisplay technology : IPS LCD HD\nपिछे वाला कैमरा मेगापिक्सेल : 20 + 12 MP\nGPU : MaliT900\nहुआवेइ Mate 10 Brief Description\nहुआवेइ Mate 10 Smartphone 5.9 -इंच स्क्रीन IPS LCD HD के साथ आवेला, जौना के रेज़ल्यूशन 2160 x 1080 पिक्सल तथा पिक्सल घनत्व 367 पर इंच बा | फोन 2.4 GHz Octa कोर प्रोसेसर से संचालित बा और एकर रैम6GB बा. हुआवेइ Mate 10 Android 8.0 ओएस पे काम करेला.\nहुआवेइ Mate 10 Smartphone October 2017 मे लॉंच भईल रहे|\nफोन HiSilicon Kirin 970 प्रोसेसर से संचालित बा|\nहुआवेइ Mate 10 मे कनेक्टिविटी के तरीका बा : ,Wifi,HotSpot,Bluetooth,\nफोन मे प्रमुख कैमरा 20 + 12 MP मेगा पिक्सेल शूट करे वाला बा|\nहुआवेइ Mate 10 के कैमरा मे Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording लोड बा|\nएप्पल iPhone XR\nसैमसंग गैलक्सी S5\nWriteareview on हुआवेइ Mate 10


संसद मे पूर्वांचल के शेर आ हिदुत्व के नायक के दहाड़ – Anjoria\nसंसद मे पूर्वांचल के शेर आ हिदुत्व के नायक के दहाड़\nदू दिन पहिले देश का संसद में देश के सांप्रदायिक माहौल पर भइल चरचा मे गोरखपुर के सांसद, प्रखर आ तेजस्वी हिंदुत्व नायक, गोरखधाम पीठ के महंथ योगी आदित्यनाथ के भाषण सगरो चरचा में बा. हम सोचनी कि एह महत्व वाला भाषण के भोजपुरी मे अनुवाद क के अपना पाठक पाठिकन का बीचे राखी आ पेश बा ओह भाषण के ई भोजपुरी रूप. हो सकेला कि अनुवाद का क्रम मे कुछ छूट गइल होखे. कहीं कुछ गलती रह गइल होखे, से हम ओह भाषण के रिकार्डिग के लिंको एहिजे देत बानी. रउरो सभे खुद योगी के आवाज मे ओह भाषण के सुनी आ दस्तावेज का रूप मे एकरा के पढ़बो करी.\nआ हमरा अचरज भइल कि उ जब आपन लिखित वक्तव्य एहिजा पढ़त रहुवन त कहत रहलें कि एहिजा 113 घटना घटित भइल. बाकिर जब मुॅह जबानी बोले लगलन त कहलन कि 600 से अधिका घटना घटित भइल. का साँच ह, ई हमरा लागऽता कि सगरी देश जानऽता. 26 मई के श्री नरेन्द्र मोदी जीे के नेतृत्व मे भारतीय जनता पार्टी के नेतृत्व वाली सरकार शपथ लिहले रहल. आ एह देश का भीतर एह सरकार के अइला का बाद आम जनता मे विश्वास बहाल भइल. (ताली) देखल जा सकेला, शासन मे, प्रशासन मे.\nई आँकड़ा जवन माननीय खड़गे जी एहिजा कहत रहलन, हम ओकरा पीछे ले के चलत बानी. आ हमरा लागऽता कि अगर ई आँकड़ा इहाँ का सचहू सकारब आ सचहू एह देश के सांप्रदायिक हिंसा से लोग चिन्तित बा त इहाँ के सांप्रदायिक आधार पर जवन घोषणा कइले रहीं ओकरा ला सगरी देश से इहाँ के माफी माँगे के पड़ी.\nमहोदय, 2011 मे (हल्ला) जवना राज्यन के आँकड़ा के हम जिकिर करत बानी ना ओहिजा ना केन्द्रे मे भाजपा के सरकार रहुवे. बाकिर एह देश में 580 घटना घटित भइल. 91 लोग मारल गइल आ 1899 घवाहिल भइले. एहमे सबले अधिका उत्तर प्रदेश का भीतर 84 घटना घटित भइल 12 लोग मराइल आ 347, 2011 मे, घवाहिल भइल रहले. दूसरा जगहा पर (हल्ला) महाराष्ट्र बा जहँवा 88 घटना घटित भइल. एहमे कांग्रेस नेतृत्व के सरकार रहल. 15 लोग मारल गइल. तिसरका पर कर्नाटक, एहिजो कांग्रेस के सरकार बा. एहिजा 70 घटना घटित भइल, आ एकरा बाद केरल मे 30 घटना घटित भइल. 2011 के बात करत बानी.\n2012 मे 668 घटना घटित भइल. 94 लोग मरल आ 2117 लोग घाहिल भइल. 2013 में केन्द्र मे कांग्रेसे नेतृत्व के सरकार रहल आ 823 से अधिका फिरकावारान वारदात के घटना एह देश घटित भइल. जबकि कानून व्यवस्था राज्य के विषय ह. आ राज्य सरकार के जइसन मनसा होखेला, ओहिजा के राजनीतिक नेतृत्व जइसन होखेला, ओहिजा के प्रशासन ओही तरह के कार्रवाई करेला.\nहमरा लागऽता कि अगर ई लोग इमानदारी से विश्लेषण कइले रहीत आ अपना केन्द्र सरकार आ आपने भा अपना से जुड़ल सहयोगी गोलन के चलावल सरकारन के फिरकावाराना एजेंडा पर धेयान दिहले रहीत, ई पोलराइजेशन आखिर होखत काहे बा. पोलराइजेशन के कारण का बा. हमरा लागत बा कि ओह पोलराइजेशन के कारणन के अगर इमानदारी से विश्लेषण करब सँ त हमारा लागत बाकि एक तरफ त रउरा कहत बानी जे हमनी का सेकूलर हईं, आ दोसरा तरफ एजेंडा जवन लागू करीले ओकरा के सांप्रदायिक रूप से, कोम्यूनल आधार पर, लागू करीले सभे.\nएह देश मे बारह लाख से अधिका साधू संत आ पुजारी रहेलें, बाकिर ई लोग बस इमामन खातिर तनखाह के एलान करेले. एकतरफा काम करेले. का ई सेकूलर एजेंडा ह? (शेम शेम के आवाज) दिल्ली के सरकार कइलसि, पश्चिमी बंगाल के सरकार कइलसि, महाराष्ट्र के सरकार कइलसि. का इहे सेकूलर एजेंडा ह? सांप्रदायिक आधार पर ई लोग समाज के बाँटेला. (राहुल गाॅधी बइञल सुनत बाड़न) आ महोदय, ओही तरह से ई लोग. उत्तर प्रदेश के हम बात करत बानी अब. ओहिजा जवन योजना बा तवना में से बीस फीसदी मुस्लिम आबादी खातिर आरक्षित क दिहल बा. कब्रिस्तान के बाउन्डरीवाल का नाम पर गाँव-गाँव मे विवाद खड़ा क के, एह काम ला 300 करोड़ रुपिया दिहल जात बा आ एकरा जरिए गाँव-गाँव मे विवाद खढ़ा कइल जात बा. सुप्रीम कोर्ट कहेला कि कवनो सार्वजनिक संपति पर मंदिर के नाम पर, मस्जिद के नाम पर, कवनो दोसरा उपासना विधिका नाम पर, मदरसन के नाम पर, मजारन का नाम पर, कब्जा मत करे द. बाकिर उत्तर प्रदेश मे कब्रिस्तान के बाउन्डरीवाल का नाम पर धड़ल्ले से काम चलत बा, कवनो रोक टोक ना. काहे कि शासन के ई मनसा बा, एहसे प्रशासन एहमे बोलत नइखे. का सांप्रदायिक ध्रुवीकरण ना होखी?\nएही तरह से, ओहू ले खतरनाक हालात, आतंकवादियन पर दायर मुकदमन के वापिस लिहल जात बा. (शेम शेम के आवाज) एह देश मे (हल्ला) जे लोग राष्ट्रीय सुरक्षा ला खतरा बनल बा, जे लोग राष्ट्र के संप्रभुता के चुनौती दिहले बा, जे लोग लगातार भारत के संप्रभुता के चुनौती देत बा, आ देश मे हिंसा के बढ़ावा देत बा, ओह लोग पर दायर मुकदमन के, चाहे उ रामजन्म भूमि पर आतंकी हमला के होखे, भा संकटमोचन मंदिर काशी मे, सीआरपीएफ कैम्प रामपुर के मामिला होखे, भा गोरखपुर के सीरियल ब्लास्ट के मामिला, ई जतना मामिला बाड़ी स, एह सगरी मामिलन मे जवना आतंकवादियन के खिलाफ मुकदमा दर्ज भइल रहुवे, उत्तर प्रदेश के सरकार, वोट बैंक के लालच मे ओह मुकदमन के वापिस लेबे के घिनाह कोशिश कइलसि. न्यायालय आगर बीच मे ना रहीत त हो सकत रहे कि उ आतंकी बाहर छूट के फेरू से नरसंहार करत रहीतन स. जे तरह से उत्तर प्रदेश का भीतर आ पूरा देश मे भइल बा ओकरा बादो इ लोग कहत बा कि सांप्रदायिक अहिंसा बनल रहे.\nमहोदय, चरचा के विषय होखे के चाहीं कि आखिर सांप्रदायिक के ह, के ह सांप्रदायिक ? आ हमरा लागत बा कि एह पर चरचा भइल बहुते जरूरी बा. महोदय, जवन हमनी के जनले बानी जा, समुझले बानी जा. सांप्रदायिक उ होखेला जे कहेला कि हमार ईष्ट भा हमार देव भा हमार पैगंबरे सबले बढ़िया ह, ओकरा के माने वाला के त जिए के हक बा, बाकी के नइखे. हमरा लागऽता कि उ सांप्रदायिक ह.\nहिंदू जीवन दर्शन कबो एह बात के इजाजत ना देव. हमनी का कृण्वंतो विश्वार्यम के संदेश दिहले रही जा. हमनी का सर्वे भवन्तु सुखिन के संदेश दिहले रहीं जा. हमनी का त एह देश का भीतर एकम सत्य, विप्रा बहुधा वदन्ती के बात कहले बानी जा, जीअऽ आ जीए द पर विश्वास हमनी के दर्शन करेला. आ दुनिया के कवन मजहब, कवन कौम बा जवना के विपरीत हालातन मे हिंदू दर्शन अपना लगे शरण ना दिहले होखे, ओकरा के फरे फुलाए के मौका ना दिहले होखे ? बाकिर आजु, जवन हिंदू दर्शन सभका के शरण दिहलसि, सभका के फरे फुलाए के भरपूर मौका दिहलसि, आजु जब ओही हिंदू दर्शन का खिलाफ षडयंत्र शुरू होखत बा त ओकरा त एकजुट होखही के पड़ी. आ हमरा लागत बा कि ई एह लोग के कामे के फल ह कि एह देश के हिंदू जनमानस आजु एह बात ला तइयार होखत बा कि ओकरा खिलाफ आज शासन तंत्र से जवन षडयंत्र होखत बा ओकर जवाब ओकरा देबही के पड़ी. आ आजु उहे हालात सामने आइल बा.\nमहोदय, हम पुछल चाहब एह लोगन से कि जब भारत के मुसलमान हज यात्रा करे जाला त ओकर पहिचान तब भारतीय का नाम पर ना, पाकिस्तानी के नाम पर ना, बाशगलादेशी नाम पर ना, भारतीय उपमहाद्वीप के जवने मुसलमान हज यात्रा करे जाला ओकर पहिचान हिंदू नाम पर होला. ओकर पहिचान भारतीय, पाकिस्तानी भा बांगलादेशी के नाम पर ना होखे. बाकिर हम जब ओह हिंदू पहिचान के एहिजा एह लोगन पर लगावल चाहीले त एह लोग के खराब लागेला. (हल्ला) हिंदू सांप्रदायिकता के ना, राष्ट्रीयता के प्रतीक ह. आ भारत के राष्ट्रीयता के प्रतीक एह हिशदुत्व के नाम के बदनाम करबऽ जा त ओकर दाम देबे के पड़ी एह लोगन के. आ एही से महोदय, हम रउरा जरिए एगो बाति कहल चाहत बानी.\nमहोदय, एक बेर गुरुदेव रविन्द्रनाथ टैगोर कहले रहन कि अगर भारत के समुझे के बा त (हल्ला) भारतीय अस्मिता के चिन्हे के पड़ी. आ भारतीय अस्मिता के चिन्हे के बा त स्वामी विवेकानशद का बारे मे रउरा सभे जान लीं. स्वामी विवेकानंद एगो बात कहले रहन कि गर्व से कहो हम हिशदू हैं. स्वामी विवेकानंद त सांप्रदायिक ना रहलन. उ त कवनो पार्टी के ना रहलन. स्वामी विवेकानंद त पूरा दुनिया में भारत के प्रतिनिधित्व कइले रहन. आ पूरा दुनिया मे, अपना देश का भीतर, जवन हिंदू अपना सहला खातिर जानल जात रहुवे आजु ओह हिंदू संगे कवन तरह के बेवहार कइल जात बा ? उ काश्मीर से भगावल जात बा. ओकरा के काश्मीर से निकालल जाला. एको बेर एह सदन मे चरचा ना होखे. एह लोग के मुँह ना खुले जब काश्मीर से साढ़े तीन लाख काश्मीरी पंडित निकालल जाले, तब ई लोग ना बोले.\nसाल 2012 मे असम का भीतर तीन महीना ले बोडो जनजाति के लोगन के मारल जात रहल केहू ना बोलल. (हल्ला) महोदय, केहू ना बोलल. जम्मू काश्मीर के हिंदूवन के मरइला पर, काश्मीरी पंडितन के ओह लोग के घर से बेदखल कइल गइल तब एको बेर ई लोग बोलल ना. एह लोग के कवनो पीड़ा ना भइल. दुनिया मे अपना तरह के ई विरला उदाहरण रहे जब अपने देश मे, अपने जाने वाला लोग बेदखल हो के खानाबदोश के जिनिगी जियत बा, ओह शर्मनाक घटना के निंदा ई लोग एको बेर ना कइल. मुंबई के दंगन पर ई लोग मौन रहल, जमशेदपुर आ भागलपुर के दशगा कांग्रेस का समय मे भइल रहुवे, एको बेर ई लोग ओह पर चिंता ना जतावल. अउर त अउर 1984 मे एह देश का भीतर, जवना सिख गुरुवन के योगदान एह देश के बचावे आ एह देश के धर्म आ संस्कृति, एह देश के समाज के बचावे मे बहुते खास रहल, ओह सिक्खन के कत्लेआमो पर एहनी के लाज ना लागे. आ ई लोग आजु बात करत बा एह देश का भीतर सांप्रदायिक सौहार्द के. एह लोग के पूरा चेहरा सांप्रदायिक हिंसा के करीखा से पोताइल बा, सांप्रदायिक एजेंडा से रंगाइल बा.\nआ एही से महोदय, एह देश का भीतर असम मे का होखत बा ? बांगलादेशी घुसपैठिया एह लोगन के आपन हो गइले सँ, आ एह देश में लाखो बरीसन से रहत आइल समुदाय आन हो गइल, पराया हो गइल. महोदय, असम मे बांगलादेशी घुसपैठियन का चलते (हल्ला) उपाध्यक्ष महोदय, सचाई कड़ु होखेला. आ कड़ुआ सचाई सकारे ला ई लोग तइयार नइखे. काहे कि ई लोग ओह बेमारी से खुदे परेशान हो गइल बा, जवन बीमारी ई लोग पूरा देश के दिहले बा. आ एही चलते ई लोग सचाई के सकार ना सके. काश्मीरी पंडितन के निकलइला पर आ काश्मीरी पंडितन पर भइल अत्याचारन पर ई लोग मौन रहे.\nहम साल 2012 13 मे असम मे देखत रहीं, तीन महीना ले लगातार दंगा होखत रहल, ई लोग एको बेर सदन मे चरचा ना करावल. असम जरत रहे. अउर त अउर एक बेर कांग्रेस के लोग असम के मुख्यमंत्रिए के कटघरा मे खड़ा क दिहल कि उ बोडो लोगन का बारे मे कइसे बोल दिहलन. अरे, बोडो ओहिजा के नागरिक हउवें ओकरा बारे मे ना बोलीहें त केकरा बारे मे बोलीहे ? लेकिन ई लोग बांगलादेशियन, घुसपैठियन के वकालत करेला. आ बांगलादेशी घुसपैठियन के वकालत करत ई लोग पूरा पूर्वोत्तर के भारत के समीकरण बदल दिहले बा. महोदय, असम का भीतर आजु कोकराझार, धुबरी, चिरान, आ बरपेटा जिला, जवन सबले बेसी हिंसा के चपेट मे बा, उ एहसे बा कि बांगलादेशी घुसपैठी ओहिजा आ के जमीन कब्जा लिहले बाड़े स. ई लोग वर्क परमिट का साथे साथ ओहनी के राशन कार्ड बनववले बा, आ बेलज्ज होके देश का साथे इ लोग ओहिजा खिलवाड़ कइले बा.\nमहोदय, अउर त अउर. हम कवनो अउर बात मे नइखी जाइल चाहत. हम पुछल चाहत बानी कांग्रेसियन से आ कम्युनिष्टनो से कि कोयम्बटूर आ बैंगलुरू धमाकन के जवन अभियुक्त ह, ओह दुर्दान्त आतंकवादी खातिर ई लोग विधानसभा के स्पेशल सत्र बोलावल. दुनू गोल एक संगे मिल के अपील करतारे कि ओकरा के छोड़वावऽ. का इहे सेकूलर ह? का इहे एह लोगन के सेकूलर एजेंडा ह ? का एह देश मे इहे सेकूलरिज्म ह ? आ एह देश का भीतर (बाधा) का भइल रहुवे. हम भुलाइल नइखीं. महोदय 11 अगस्त 2012 के मुंबई के आजाद मैदान मे जवन कुछ भइल (हल्ला) महोदय, आजाद मैदान के घटना का रहल ? रोयांग मुसलमान, जे बर्मा मे बाड़े, ओहनी से आ ओहिजा के बौद्धन का बीच मे ओहिजा हिंसा भइल, दंगा भइल, ई मामिला म्यानमार के रहल. भारत के ना. बाकिर म्यानमार के घटना पर दंगा कहाँ होखत बा. मुंबई के आजाद मैदान मे. ई लोग मौन रहत बा आ शहीद स्मारक तूड़ल जात बा, पुलिस के जवानन के मारल जात बा, मीडियावालन के मारल जात बा, उनका साथ साथ पुणे मे दंगा भइल, उनका साथे उत्तर प्रदेश मे बरेली मे, लखनऊ मे, कानपुर मे, इलाहाबाद मे दंगा भइल, ई लोग मौन रहल. ई लोग कबो ओह पर आवाज ना उठावल. ई लोग मौन रहल ओह घटना पर. ई उहे लोग ह जे आजाद मैदान का घटना पर मौन रहे, आ बाबा रामदेव पर, ओह सत्याग्रहियन पर रामलीला मैदान में लाठी चार्ज कर के बेशर्मी का साथे ई लोग वंदेमातरम के नारा लगावे वाला देशभक्तन पर ई लोग लाञी चार्ज करत बा. ई लोग देश का भीतर सांप्रदायिक हिसा का बारे मे बतियावत बा !\nसांप्रदायिक हिंसा के फइलावल ? के फइलावत बा एह देश का भीतर ? के एह देश का भीतर सच्चर कमिटी का नाम पर देश के बाँटे के काम करत बा ? ई लोग सांप्रदायिक आधार पर 1947 मे देश के बाँटल, आ आजु फेरू देश के बाँटे का साजिश का तहत पाकिस्तान के एजेंडा पर ई लोग काम करत बा.\nआ एहसे महोदय, जवन उत्तर प्रदेश का भीतर के घटना आइल बा ओह घटनन पर जब रउरा नजर डालब. महोदय, जवन घटना घटल बाड़ी सँ, ओह घटनन का बारे मे अगर हम रउरा सोझा असलियत राखीं त उ घटना अपना आप मे चउँकावे वाली घटना बाड़ी सँ. आ ई चउँकावे वाली घटना कतना खतरनाक बाड़ी सँ (हल्ला) हम उत्तर प्रदेश पर आवत बानी, (हल्ला) उपाध्यक्ष महोदय, सांप्रदायिक एजेंडा एह लोग के बा. हमनी के ना. हमनी का पूरा देश के एक जुट करे के काम कइले बानी, हमनी का त नारो दिहले बानी जा कि सभकर साथ सभकर विकास. बाकिर असम मे अली आ कुली के नारा ई लोग दिहले रहे हमनी के ना. (हल्ला) असम के ई लोग बाँटे के कोशिश करत बा, देश से अलग करे के साजिश करत बा. आ एही से हम रउरा जरिए कहल चाहत बानी का ईहे एह लोगन के सेकूलरिज्म ह ?\nमहोदय, हम उत्तर प्रदेश का बारे मे चरचा करल चाहत बानी. उत्तर प्रदेश मे 2012 मेश 118 घटना घटित भइल. 2013 मे 247. आ मार्च से मई ले 65 घटना हो चुकल बा. सहारनपुर के दंगा एहसे हो जात बा कि हाईकोर्ट का आदेश प सहारनपुर मे एगो गुरुद्वारा बनावल जात रहुवे. अब न्यायालय के आदेश प्रशासन ना मानी, उत्तर प्रदेश सरकार ना मानी. साठ मे एहसे विवाद होखत बा कि ओह गाँव मे चार गो पूजास्थल बा, तीन गो मस्जिद आ एगो मंदिर. तीन गो मस्जिदन पर माइक रही बाकिर मंदिर से माइक उतार दिहल जात बा. (शेम शेम) का इहे सेकूलर एजंडा ह एह लोगन के ? इहे सेकूलरिज्म ह ? का एकरे के रउरा सेकूलरिज्म कहब ? आ एहीसे महोदय, जवन कुछ घटना भइल. मेरठ मे एगो बालिका के अपहरण होखत बा. आ अपहरण भइला का बाद ओकरा साथे जवन घटना होखत बा कतना शर्मनाक रहे! (हल्ला) महिला हिंसा पर हम चरचा करत बानी. आ ओह महिला हिंसा के बात हम करत बानी एह सब कुछ का बावजूद ई लोग मौन हो जात बा. इनकर जुबान नइखे खुलत एह मामिला मे. न्याय के तराजू तबे चली जब एह देश का भीतर सभका ला समान कानून लागू होखी. एह देश मे पंथ, संप्रदाय आ मजहब का आधार पर कानून लागू ना हो सके आ एहीसे महोदय, रउरा जरिए हम माननीय गृहमंत्री से चाहब कि, कांग्रेस एगो मुद्दा दिहले बिया, नीमन होखी कि उत्तर प्रदेश का भीतर आ पूरा देश का भीतर जवन ई सब घटना भइल बा तवना के एसआईटी जाँच करवा दिहल जाय. सुप्रीम कोर्ट के कवनो सिटिंग जज से एह दंगन के जाँच करववला का साथ साथ अराष्ट्रीय तत्वन से कवना लोग के संबंध बा एकरो जाँच करवा दिहल जाय. दूध के दूध आ पानी के पानी सभका सोझा आ जाई. इहे बात करत हम निहोरा कइल चाहब कि अपना सांप्रदायिक एजेंडन का साथे ई लोग देश का सोझा आइल बा आ देॅश का खिलाफ एह लोग के खतरनाक मंसूबन का खिलाफ हमनी सब के मिल के लड़े के पड़ी.\nPrevious Post: आजादी : केतना स्वाधीन जन आ मन?\nNext Post: 35 गो खास बात आजादी का दिने प्रधानमंत्री नरेन्द्र मोदी के भाषण से